title: Rakkomandazzjoni tal-Kunsill tat-8 ta' Lulju 2014 dwar il-Programm Nazzjonali ta' Riforma 2014 tal-Polonja u li twassal opinjoni tal-Kunsill dwar il-Programm ta' Konverġenza tal-Polonja, 2014

text:
               29.7.2014

               MT

               Il-Ġurnal Uffiċjali tal-Unjoni Ewropea

               C 247/97

         RAKKOMANDAZZJONI TAL-KUNSILL
   tat-8 ta' Lulju 2014
   dwar il-Programm Nazzjonali ta' Riforma 2014 tal-Polonja u li twassal opinjoni tal-Kunsill dwar il-Programm ta' Konverġenza tal-Polonja, 2014
   2014/C 247/19
   IL-KUNSILL TA’ L-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ baġit u s-sorveljanza u l-koordinazzjoni ta’ politika ekonomika (1), u b'mod partikolari l-Artikolu 9(2) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Wara li kkunsidra r-riżoluzzjonijiet tal-Parlament Ewropew,
   Wara li kkunsidra l-konklużjonijiet tal-Kunsill Ewropew,
   Wara li kkunsidra l-opinjoni tal-Kumitat tal-Impjiegi,
   Wara li kkunsidra l-opinjoni tal-Kumitat Ekonomiku u Finanzjarju,
   Wara li kkunsidra l-opinjoni tal-Kumitat tal-Protezzjoni Soċjali,
   Wara li kkunsidra l-opinjoni tal-Kumitat tal-Politika Ekonomika,
   Billi:

               (1)

               Fis-26 ta' Marzu 2010, il-Kunsill Ewropew qabel mal-proposta tal-Kummissjoni biex tiġi mnedija strateġija ġdida għat-tkabbir u l-impjiegi, Ewropa 2020, ibbażata fuq koordinazzjoni msaħħa tal-politiki tal-ekonomija, li tiffoka fuq il-punti ewlenin fejn hija meħtieġa azzjoni sabiex jissaħħaħ il-potenzjal tal-Ewropa għal tkabbir sostenibbli u kompetittività.

               (2)

               Fit-13 ta' Lulju 2010, il-Kunsill, abbażi tal-proposti tal-Kummissjoni, adotta Rakkomandazzjoni dwar il-linji gwida ġenerali għall-politiki ekonomiċi għall-Istati Membri u l-Unjoni (mill-2010 sal-2014) u, fil-21 ta' Ottubru 2010, huwa adotta deċiżjoni dwar il-linji gwida għall-politiki tal-impjiegi tal-Istati Membri (2), li flimkien jiffurmaw il-“linji gwida integrati”. L-Istati Membri kienu mistiedna sabiex jikkunsidraw il-linji gwida integrati fil-politiki ekonomiċi u tal-impjiegi tagħhom.

               (3)

               Fid-29 ta' Ġunju 2012, il-Kapijiet ta' Stat jew il-Gvern tal-Istati Membri ddeċidew dwar Patt għat-Tkabbir u l-Impjiegi, li jipprovdi qafas koerenti għal azzjoni f'livell nazzjonali, dak tal-UE kif ukoll taż-Żona tal-Euro permezz tal-użu tal-għodod, l-istrumenti u l-politiki kollha possibbli. Huma ddeċidew dwar azzjoni li għandha tittieħed fil-livell tal-Istati Membri, b'mod partikolari li tesprimi impenn b'mod sħiħ sabiex jinkisbu l-objettivi tal-Ewropa 2020 u jiġu implimentati r-rakkomandazzjonijiet speċifiċi għall-pajjiż.

               (4)

               Fit-9 ta' Lulju 2013, il-Kunsill adotta Rakkomandazzjoni (3) dwar il-Programm Nazzjonali ta' Riforma għall-2013 tal-Polonja u ta l-opinjoni tiegħu dwar il-Programm ta' Konverġenza aġġornat tal-Polonja għall-perijodu 2012‐2016.

               (5)

               Fit-13 ta' Novembru 2013, il-Kummissjoni adottat l-Istħarriġ Annwali dwar it-Tkabbir, li jimmarka l-bidu tas-Semestru Ewropew 2014 għall-koordinazzjoni tal-politika ekonomika. Ukoll, fit-13 ta' Novembru 2013, il-Kummissjoni, fuq il-bażi tar-Regolament (UE) Nru 1176/2011 tal-Parlament Ewropew u tal-Kunsill (4), il-Kummissjoni adottat ir-Rapport ta' Mekkaniżmu ta' Twissija, li fih il-Polonja ma ġietx identifikata bħala wieħed mill-Istati Membri li għalihom se ssir reviżjoni fil-fond.

               (6)

               Fl-20 ta' Diċembru 2013, il-Kunsill Ewropew approva l-prijoritajiet li jiżguraw stabbiltà finanzjarja, konsolidament fiskali u azzjoni biex jissaħħaħ it-tkabbir. Il-Kunsill enfasizza l-ħtieġa li jissokta l-konsolidament fiskali differenzjat u favur it-tkabbir, sabiex il-kundizzjonijiet ta' self għall-ekonomija jerġgħu lura għan-normal, jiġu promossi t-tkabbir u l-kompetittività, jiġu trattati l-qgħad u l-konsegwenzi soċjali tal-kriżi, u biex l-amministrazzjoni pubblika tiġi mmodernizzata.

               (7)

               Fl-24 ta' April 2014, il-Polonja ppreżentat il-Programm Nazzjonali ta' Riforma tagħha għall-2014 u l-Programm ta' Konverġenza tagħha għall-2014. Biex jiġu kkunsidrati l-konnessjonijiet ta' bejniethom, iż-żewġ programmi ġew ivvalutati fl-istess żmien.

               (8)

               L-objettiv tal-istrateġija baġitarja msemmi fil-Programm ta' Konverġenza tal-2014 għandu jkun li d-defiċit jinżel għal anqas minn 3 % tal-valur referenzjarju tal-PDG fit-Trattat sal-2015 u jintlaħaq l-objettiv tat-terminu medju sal-2018. L-objettiv tat-terminu medju (‐1 % tal-PDG f'termini strutturali) huwa aktar strinġenti minn dak li jitlob il-Patt ta' Stabbiltà u Tkabbir. Il-miri tad-defiċiit nominali ppreżentati fil-Programm ta' Konverġenza tal-2014 huma konsistenti ma' korrezzjoni f'waqtha td-defiċit eċċessiv. Barra minn hekk, filwaqt li l-aġġustament strutturali (ikkalkulat mill-ġdid) fl-2014 huwa konformi mar-rakkomandazzjoni tal-Kunsill skont il-Proċedura ta' Defiċit Eċċessiv, huwa anqas mit-titjib mitlub fl-2015. Fis-snin wara l-korrezzjoni ppjanata tad-defiċit eċċessiv, il-progress annwali ppjanat (ikkalkulat mill-ġdid) lejn l-objettiv tat-terminu medju huwa anqas mir-rekwiżit tal-Patt ta' Stabbiltà u Tkabbir. Għaldaqstant, l-objettivi tal-programm huma parzjalment konformi mar-rekwiżiti tal-Patt ta' Stabbiltà u Tkabbir. Huwa previst li d-dejn gross tal-gvern jibqa’ taħt is-60 % tal-PDG matul il-perijodu kopert mill-programm. L-awtoritajiet Pollakki pprevedew li dan se jonqos f'daqqa minn 57,1 % tal-PDG fl-2013 għal 49,5 % fl-2014, l-aktar minħabba t-trasferiment kbir u ta' darba tal-assi tal-fond tal-pensjoni, u se jibqa' f'dan il-livell fl-2015. Ix-xenarju makroekonomiku li jirfed il-projezzjonijiet baġitarji fil-Programm ta' Konverġenza huwa plawżibbli għall-2014 u ottimist għall-2015 b'rata ogħla ta' tkabbir reali tal-PDG ta' 3,8 % meta mqabbel mat-3,4 % fit-tbassir tas-servizzi tal-Kummissjoni għar-Rebbiegħa tal-2014. Abbażi tal-valutazzjoni tiegħu tal-Programm ta' Konverġenza u tat-tbassir tal-Kummissjoni, skont ir-Regolament (KE) Nru 1466/97, il-Kunsill huwa tal-opinjoni li filwaqt li l-Polonja hija mistennija li tibqa' taħt il-livell massimu tad-defiċit nominali rrakkomandat mill-Kunsill għall-2014, jeżistu riskji għal korrezzjoni sostenibbli tad-defiċit eċċessiv fl-2015, u, minn hemm, għall-mixja ta' aġġustament xierqa lejn l-objettiv tat-terminu medju.

               (9)

               Sabiex jiġi żgurat is-suċċess tal-istrateġija ta’ konsolidazzjoni fiskali, huwa importanti li l-konsolidazzjoni fiskali tkun appoġġata b'riformi strutturali komprensivi. Sehem baxx ta’ nfiq li jsaħħaħ it-tkabbir (l-edukazzjoni, ir-riċerka u l-innovazzjoni) ixekkel il-prospetti ta’ tkabbir fit-tul. L-infiq fil-qasam tal-kura tas-saħħa huwa mistenni li jikber b'mod konsiderevoli fit-terminu medju għal dak twil minħabba soċjetà li qed tixjieħ. Il-piż fuq il-finanzi pubbliċi jista' jitnaqqas u l-aċċess għall-kura tas-saħħa jittejjeb bit-tisħiħ tal-kura primarja u s-sistemi ta' riferiment u bl-isfruttament tal-potenzjal għal qligħ tal-kosteffiċjenza fil-kura fl-isptar. Il-konformità baxxa tat-taxxi tibqa' problema, b'mod partikulari f'termini ta' effiċjenza tal-amministrazzjoni tat-taxxa u fil-livell tal-piż amministrattiv fuq il kontribwenti. Fl-istess waqt il-Polonja reċentament ippubblikat Pjan ta' Azzjoni għat-titjib fl-effiċjenza tal-konformità tat-taxxi u l-amministrazzjoni tat-taxxa fis-snin 2014‐2017. Il-Polonja għandha sistema ta' rati mnaqqsa ta' VAT li tikkontribwixxi għall-ogħla nuqqas fil-politika tal-VAT fl-Unjoni. Dan iwassal għal telf fid-dħul u kostijiet miżjuda ta' konformita tat-taxxa. Il-livell ta' tassazzjoni fuq l-enerġija huwa relattivament baxx. Fil-passat riċenti ttieħdu passi biex jitjieb il-qafas fiskali Pollakk. Madankollu, il-qafas jibbenefika mill-introduzzjoni ta' kunsill fiskali indipendenti sħiħ, li jkun responsabbli għal verifiki ex ante ta' konformità mar-regoli fiskali, valutazzjoni ta' previżjonijiet makroekonomiċi u baġitarji u analiżi tas-sostenibbiltà fit-tul tal-finanzi pubbliċi kif ukoll valutazzjoni ex post ta' konformità mar-regoli fiskali.

               (10)

               Il-qgħad fost iż-żgħażagħ żdied b'mod gradwali matul l-aħħar sena, u dan parzjalment jirriżulta mill-ispariġġ kontinwu bejn l-eżiti tal-edukazzjoni u l-ħtiġijiet tas-suq tax-xogħol kif ukoll il-proporzjon li qed tikber ta' żgħażagħ barra mill-edukazzjoni, impjieg jew taħriġ. Minkejja l-isforzi kontinwi biex tiġi riformata s-sistema ta' edukazzjoni u taħriġ vokazzjonali, jeħtieġ li l-aċċess għal apprentistati ta' kwalità tajba u tagħlim imsejjes fuq ix-xogħol ikompli jiġi ffaċilitat, sabiex tissaħħaħ il-kooperazzjoni bejn l-iskejjel u l-impjegaturi u sabiex jintlaħqu ż-żgħażagħ li mhumiex irreġistrati, f'konformità mal-objettivi ta' garanzija għaż-żgħażagħ. L-aġġustament tal-ħiliet għar-rekwiżiti tas-suq tax-xogħol huwa wkoll importanti b'mod partikulari fil-kuntest tat-tagħlim tul il-ħajja, fejn il-parteċipazzjoni għadha baxxa ħafna, speċjalment fir-rigward tal-ħaddiema kbar fl-età, li l-kompetenzi tagħhom ta' spiss ma jkunux għadhom validi. Is-segmentazzjoni tas-suq tax-xogħol tippersisti bl-użu estensiv ta' kuntratti ta' impjieg b'terminu fiss kif ukoll kuntratti tal-liġi ċivili. L-inċidenza tal-impjiegi b'terminu fiss hija partikolarment għolja fost iż-żgħażagħ. Filwaqt li l-kuntratti b'terminu fiss ta' spiss ikunu meqjusa bħala strument għan-nies qiegħda biex jidħlu fis-suq tax-xogħol bil-ħsieb li aktar tard jimxu lejn kuntratt permanenti, dan ma jidhirx li huwa l-każ għall-maġġoranza tal-ħaddiema fil-Polonja, billi r-rata tat-tranżizzjoni minn impjieg b'terminu fiss għal impjieg permanenti hija baxxa, u dan għandu t-tendenza li jinfluwenza ħażin il-produttività u l-kwalità tal-kapital uman.

               (11)

               Il-parteċipazzjoni tan-nisa fis-suq tax-xogħol għadha baxxa. Il-Polonja ħadet diversi miżuri biex issaħħaħ l-impjiegi tan-nisa, fosthom żieda fid-disponibbiltà ta' servizzi tal-kura tat-trabi (skejjel tat-trabi), u żieda fil-finanzjament pubbliku għall-edukazzjoni preprimarja sabiex il-ġenituri jitħeġġu jiktbu lil uliedhom għall-edukazzjoni preprimarja. Madankollu, id-disponibbiltà tas-servizzi tal-kura tat-trabi għadha baxxa, speċjalment fiż-żoni rurali, u għadhom jeżistu inugwaljanzi fl-aċċess għall-edukazzjoni preprimarja. Il-parteċipazzjoni tal-ħaddiema kbar fl-età fis-suq tax-xogħol fil-Polonja għadha baxxa. Il-possibbiltajiet għal irtirar bikri tnaqqsu b'mod sinifikanti iżda jeħtieġ li jsiru aktar sforzi sabiex tiżdied l-impjegabbiltà tal-ħaddiema kbar fl-età u t-tul effettiv tal-ħajja tax-xogħol. Ir-riforma tal-iskemi tal-pensjoni speċjali għall-minaturi u l-bdiewa għadha problematika. L-iskema għall-bdiewa (KRUS) toħloq inċentivi biex il-bdiewa fuq skala żgħira jibqgħu fis-settur agrikolu, u dan jirriżulta f'qgħad moħbi fiż-żoni rurali u jistimula l-ekonomija informali. Il-minaturi jkompli jgawdu minn privileġġi f'termini ta' drittijiet għall-pensjoni ħtieġa minima għal rekord tax-xogħol. Iż-żewġ skemi tal-pensjoni jimpedixxu l-mobilità settorjali u territorjali tas-suq tax-xogħol.

               (12)

               Il-Polonja hija fost l-Istati Membri bl-iktar livell baxx ta’ nefqa fir-R&Ż u hija waħda mill-agħar fl-indikaturi usa’ tal-innovazzjoni. In-nefqa fir-R&Ż privati hija baxxa b'mod speċjali. L-infiq baxx fir-R&Ż huwa abbinat mal-attività dgħajfa fir-riċerka u l-innovazzjoni minn kumpanniji u ambjent tan-negozju li ma jħeġġiġx biżżejjed l-innovazzjoni. Is-sistema ta' appoġġ għall-innovazzjoni fil-Polonja kienet avversa għar-riskji, ibbażata l-aktar fuq għotjiet, tappoġġa l-assorbiment u t-trasferiment tat-teknoloġija mingħajr impatt kbir fuq l-innovazzjoni ġenwinament ġdida. L-inċentivi eżistenti tat-taxxa għar-R&Ż mhumiex effettivi għall-promozzjoni tar-R&Ż interni mis-settur privat u jintużaw biss mill-kumpaniji l-kbar. L-intrapriżi Pollakki ddependew l-aktar fuq l-assorbiment tat-teknoloġija. Filwaqt li dan kellu suċċess f’li jiżgura l-kisbiet fil-produttività u t-tkabbir ekonomiku, il-Polonja issa teħtieġ tranżizzjoni lejn mudell indiġenu bbażat fuq l-innovazzjoni. Iż-żieda fil-kapaċità fl-innovazzjoni tal-kumpaniji Pollakki, it-titjib tar-rabtiet bejn ix-xjenza u l-industrija u l-iżvilupp tal-istrumenti mmirati għaċ-ċiklu sħiħ tal-innovazzjoni għadhom problematiċi.

               (13)

               Għad hemm qligħ potenzjali għoli ħafna minn titjib fl-effiċjenza enerġetika fis-setturi kollha tal-ekonomija tal-Polonja u dan il-qligħ jista' jappoġġa t-tkabbir, itejjeb il-kompetittività u jinkkontribwixxi għat-tnaqqis tad-dipendenza enerġetika tal-Polonja. Il-kapaċità fil-ġenerazzjoni tal-enerġija domestika qed teqdiem u l-grilja elettrika għadha konġestjonata izda proġetti biex tinħoloq aktar kapaċità ta' interkonnessjoni bejn Stati Membri ġirien qed javvanzaw. Il-problema ewlenija fis-suq tal-gass naturali għadha n-nuqqas ta' diversifikazzjoni u kompetizzjoni.

               (14)

               L-infrastruttura sottożviluppata tat-trasport u tal-broadband fiss tal-Polonja għadha waħda mill-akbar ostakoli għat-tkabbir. B'mod partikulari, jeħtieġu investimenti sinifikanti fin-netwerk degradat tal-ferrovija biex tiżdied il-kompetittività tas-settur ferrovjarju u jinkiseb bilanċ aħjar bejn it-trasport fuq l-art u bil-ferrovija. Madwar terz biss tat-total ta' madwar 20 000 km tal-linji ferrovjarji operatorji jinsabu f'kundizzjoni teknika tajba. Għad hemm problemi bl-implimentazzjoni f'waqtha ta' proġetti ferrovjarji. L-effiċjenza fir-riżorsi tista' tiżdied billi jittejjeb l-immaniġġar tal-iskart.

               (15)

               L-infurzar tal-kuntratti fil-Polonja jieħu fit-tul u l-proċedura biex jinkisbu l-permessi għall-kostruzzjoni hija twila u ta' piż. Il-kostijiet għall-konformità tat-taxxa huma għoljin, u din hija problema ewlenija fl-ambjent tan-negozju. Il-Polonja għamlet progress sostanzjali fl-implimentazzjoni ta' riforma ambizzjuża li tiffaċilita l-aċċess għall-professjonijiet irregolati.

               (16)

               Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tal-Polonja. Hija vvalutat il-Programm Nazzjonali ta' Riforma u l-Programm ta’ Konverġenza. Hija ma qisitx biss ir-rilevanza tagħhom għal politika fiskali u soċjoekonomika sostenibbli fil-Polonja, iżda anke l-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika ġenerali tal-Unjoni billi jingħata kontribut fil-livell tal-UE għal deċiżjonijiet nazzjonali futuri. Ir-rakkomandazzjonijiet tagħha skont is-Semestru Ewropew huma riflessi fir-rakkomandazzjonijiet minn (1) sa (6) hawn taħt.

               (17)

               Abbażi ta' din il-valutazzjoni, il-Kunsill eżamina l-Programm ta’ Konverġenza, u l-opinjoni tiegħu (5) tidher b’mod partikolari fir-rakkomandazzjoni (1) ta' hawn taħt,

         B'DAN JIRRAKKOMANDA li fil-perijodu bejn l-2014‐2015 il-Polonja tieħu azzjoni biex:

               1.

               Issaħħaħ l-istrateġija baġitarja sabiex tiżgura l-korrezzjoni tad-defiċit eċċessiv b'mod sostenibbli sal-2015 billi tikseb l-isforz ta' aġġustament strutturali speċifikat fir-rakkomandazzjoni tal-Kunsill skont il-Proċedura ta' Defiċit Eċċessiv. Wara l-korrezzjoni tad-defiċit eċċessiv u sakemm jintlaħaq l-objettiv fuw it-terminu medju, twettaq aġġustament strutturali annwali ta' 0,5 % tal-PDG bħala valur referenzjarju. Korrezzjoni dewwiema tal-iżbilanċi fiskali teħtieġ implimentazzjoni kredibbli ta' riformi strutturali ambizzjużi biex tiżdied il-kapaċità tal-aġġustament u tippermetti żieda fit-tkabbir u l-impjiegi. F'dak ir-rigward, timminimizza t-tnaqqis fl-investiment li jtejjeb it-tkabbir, ittejjeb l-immirar tal-politiki soċjali u l-kosteffettività tal-infiq u l-effiċjenza ġenerali tas-settur tal-kura tas-saħħa, twessa' l-bażi tat-taxxa, pereżempju billi tindirizza l-kwistjoni ta' sistema estensiva ta' rati mnaqqsa tal-VAT, u ttejjeb il-konformità tat-taxxa, b'mod partikulari billi żżid l-effiċjenza tal-amministrazzjoni tat-taxxa. Twaqqaf kunsill fiskali indipendenti.

               2.

               Issaħħa l-isforzi biex tnaqqas il-qgħad fost iż-żgħażagħ, b'mod partikolari billi tkompli ttejjeb ir-rilevanza tal-edukazzjoni u tal-ħtiġijiet tas-suq tax-xogħol, iżżid id-disponibbiltà tal-apprentistati u l-postijiet tat-tagħlim imsejjes fuq ix-xogħol u billi ssaħħaħ l-ilħiq taż-żgħażagħ mhux irreġistrati u l-kooperazzjoni bejn l-iskejjel u l-impjegaturi, f'konformità mal-objettivi ta' garanzija għaż-żgħażagħ. Iżżid il-parteċipazzjoni tal-adulti fit-tagħlim tul il-ħajja sabiex jaġġustaw il-forniment tal-ħiliet għad-domanda tal-ħiliet. Tiġġieled is-segmentazzjoni tas-suq tax-xogħol billi żżid l-isforzi tagħha biex tiżgura tranżizzjoni aħjar minn impjieg b'terminu fiss għal impjieg permanenti u billi jitnaqqas l-użu eċċessiv ta’ kuntratti tal-liġi ċivili.

               3.

               Tkompli bl-isforzi tagħha biex iżżid il-parteċipazzjoni tan-nisa fis-suq tax-xogħol, b'mod partikulari billi tieħu aktar passi biex iżżid id-disponibbiltà ta' kura tat-tfal u edukazzjoni preprimarja affordabbli u ta' kwalità u tiżgura l-finanzjament stabbli. Tinkludi lill-bdiewa fis-sistema tal-pensjonijiet ġenerali, u tibda billi tgħaġġel il-ħolqien tas-sistema għall-valutazzjoni u r-reġistrazzjoni tal-introjtu tal-bdiewa. Ittemm gradwalment l-iskema speċjali tal-pensjonijiet għall-minaturi bil-għan li dawn jintegraw ruħhom fl-iskema ġenerali. Tirfed ir-riforma tal-pensjonijiet ġenerali billi żżid l-isforzi tagħha biex tippromwovi l-impjegabbiltà tal-ħaddiema akbar fl-età biex jgħollu l-etajiet ta’ ħruġ mis-suq tax-xogħol.

               4.

               Ittejjeb l-effettività tal-inċentivi tat-taxxa billi tippromwovi r-R&Ż fis-settur privat bħala parti mill-isforzi biex issaħħaħ ir-rabtiet bejn ir-riċerka, l-innovazzjoni u l-politika industrijali, u timmira aħjar l-istrumenti eżistenti fl-istadji differenti taċ-ċiklu tal-innovazzjoni.

               5.

               Iġġedded u testendi l-kapaċità tal-ġenerazzjoni tal-enerġija u ttejjeb l-effiċjenza fil-katina kollha tal-enerġija. Tħaffef u testendi l-iżvilupp tal-grilja elettrika, fosthom l-interkonnessjonijiet transfruntiera mal-Istati Membri ġirien, u tiżviluppa l-interkonnettur tal-gass mal-Litwanja. Tiżgura l-implimentazzjoni effettiva tal-proġetti tal-investiment ferrovjarji bla ebda dewmien u ttejjeb il-kapaċità amministrattiva f'dan is-settur. Tħaffef l-isforzi biex tiżdied il-kopertura tal-broadband fiss. Ittejjeb l-immaniġġar tal-iskart.

               6.

               Tieħu passi ulterjuri biex ittejjeb l-ambjent tan-negozju billi tissimplifika l-infurzar tal-kuntratti u r-rekwiżiti għall-permessi tal-kostruzzjoni. Iżżid l-isforzi tagħha biex tnaqqas il-kostijiet u l-ħin li jittieħed fuq il-konformità tat-taxxa min-negozji. Tlesti r-riforma kontinwa mmirata lejn l-iffaċilitar tal-aċċess għall-professjonijiet irregolati.

      Magħmul fi Brussell, it-8 ta’ Lulju 2014.

            Għall-Kunsill

            Il-President

         P. C. PADOAN

      (1)  ĠU L 209, 2.8.1997, p. 1.

      (2)  Miżmuma għall-2014 permezz tad-Deċiżjoni tal-Kunsill 2014/322/UE tas-6 ta' Mejju 2014 dwar il-linji gwida għall-politika tal-Istati Membri dwar l-impjiegi għall-2014 (ĠU L 165, 4.6.2014, p. 49).

      (3)  ĠU C 217, 30.7.2013, p. 63.

      (4)  Regolament (UE) Nru 1176/2011 tal-Parlament Ewropew u tal-Kunsill tas-16 ta' Novembru 2011 dwar il-prevenzjoni u l-korrezzjoni ta' żbilanċi makroekonomiċi (ĠU L 306, 23.11.2011, p. 25).

      (5)  Skont l-Artikolu 9(2) tar-Regolament (KE) Nru 1466/97.


title: 2011/644/UE: Rakkomandazzjoni tal-Kunsill tal- 15 ta’ Frar 2011 dwar il-kwittanza li trid tingħata lill-Kummissjoni fir-rigward tal-implimentazzjoni tal-operazzjonijiet tal-Fond Ewropew għall-Iżvilupp (l-għaxar EDF) għas-sena finanzjarja 2009

text:
               1.10.2011

               MT

               Il-Ġurnal Uffiċjali tal-Unjoni Ewropea

               L 255/12

         RAKKOMANDAZZJONI TAL-KUNSILL
   tal-15 ta’ Frar 2011
   dwar il-kwittanza li trid tingħata lill-Kummissjoni fir-rigward tal-implimentazzjoni tal-operazzjonijiet tal-Fond Ewropew għall-Iżvilupp (l-għaxar EDF) għas-sena finanzjarja 2009
   (2011/644/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra l-Ftehim ta’ Sħubija bejn il-membri tal-Grupp ta’ Stati Afrikani, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra, iffirmat f’Cotonou fit-23 ta’ Ġunju 2000 (1), emendat bil-Ftehim iffirmat fil-Lussemburgu fil-25 ta’ Ġunju 2005 (2),
   Wara li kkunsidra l-Ftehim Intern bejn ir-Rappreżentanti tal-Gvernijiet tal-Istati Membri, imlaqqgħin fil-Kunsill, dwar il-finanzjament tal-għajnuna Komunitarja taħt il-qafas finanzjarju multiannwali għall-perijodu 2008 sa 2013 skont il-Ftehim ta’ Sħubija AKP-KE u dwar l-allokazzjoni tal-assistenza finanzjarja għall-Pajjiżi u t-Territorji Extra-Exropej li għalihom tapplika l-Paerti Erbgħa tat-Trattat KE (3) (“il-Ftehim Intern”) li jistabbilixxi, fost oħrajn, l-għaxar Fond Ewropew għall-Iżvilupp (l-għaxar EDF), u b’mod partikolari l-Artikolu 11(8) tiegħu,
   Wara li kkunsidra r-Regolament tal-Kunsill (KE) Nru 215/2008 tat-18 ta’ Frar 2008 dwar ir-Regolament Finanzjarju applikabbli għall-Għaxar Fond Ewropew għall-Iżvilupp (4), u b’mod partikolari l-Artikoli 142 sa 144 tiegħu,
   Wara li eżamina l-kont tad-dħul u tal-infiq u l-karta tal-bilanċ relatati mal-operazzjonijiet tal-għaxar EDF kif kienu fil-31 ta’ Diċembru 2009 u r-Rapport Annwali tal-Qorti tal-Awdituri dwar l-attivitajiet iffinanzjati mit-tmien, id-disa’ u l-għaxar Fond Ewropew għall-Iżvilupp (EDF) (5), dwar is-sena finanzjarja 2009, flimkien mat-tweġibiet tal-Kummissjoni li jinsabu f’dak ir-Rapport Annwali,
   Billi:

               (1)

               Skont l-Artikolu 11(8) tal-Ftehim Intern, il-kwittanza għall-amministrazzjoni finanzjarja tal-għaxar EDF trid tingħata lill-Kummissjoni mill-Parlament Ewropew fuq ir-rakkomandazzjoni tal-Kunsill.

               (2)

               L-implimentazzjoni ġenerali mill-Kummissjoni tal-operazzjonijiet tal-għaxar EDF matul is-sena finanzjarja 2009 kienet sodisfaċenti,

         B’DAN JIRRAKKOMANDA li l-Parlament Ewropew jagħti lill-Kummissjoni kwittanza fir-rigward tal-implimentazzjoni tal-operazzjonijiet tal-għaxar EDF għas-sena finanzjarja 2009.

      Magħmul fi Brussell, il-15 ta’ Frar 2011.

            Għall-Kunsill

            Il-President

         MATOLCSY Gy.

      (1)  ĠU L 317, 15.12.2000, p. 3.

      (2)  ĠU L 287, 28.10.2005, p. 4.

      (3)  ĠU L 247, 9.9.2006, p. 32.

      (4)  ĠU L 78, 19.3.2008, p. 1.

      (5)  ĠU C 303, 9.11.2010, p. 243.


title: Rakkomandazzjoni tal-Kunsill tat-12 ta' Lulju 2016 dwar il-Programm Nazzjonali ta' Riforma tal-2016 ta' Malta u li tagħti opinjoni tal-Kunsill dwar il-Programm ta' Stabbiltà tal-2016 ta' Malta

text:
               18.8.2016

               MT

               Il-Ġurnal Uffiċjali tal-Unjoni Ewropea

               C 299/105

         RAKKOMANDAZZJONI TAL-KUNSILL
   tat-12 ta' Lulju 2016
   dwar il-Programm Nazzjonali ta' Riforma tal-2016 ta' Malta u li tagħti opinjoni tal-Kunsill dwar il-Programm ta' Stabbiltà tal-2016 ta' Malta
   (2016/C 299/25)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 121(2) u 148(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta' Lulju 1997 dwar it-tisħiħ tas-sorveljanza ta' pożizzjonijiet ta' budget u s-sorveljanza u l-koordinazzjoni tal-politika ekonomika (1), u partikolarment l-Artikolu 5(2) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Wara li kkunsidra r-riżoluzzjonijiet tal-Parlament Ewropew,
   Wara li kkunsidra l-konklużjonijiet tal-Kunsill Ewropew,
   Wara li kkunsidra l-opinjoni tal-Kumitat dwar l-Impjiegi,
   Wara li kkunsidra l-opinjoni tal-Kumitat Ekonomiku u Finanzjarju,
   Wara li kkunsidra l-opinjoni tal-Kumitat tal-Protezzjoni Soċjali,
   Wara li kkunsidra l-opinjoni tal-Kumitat tal-Politika Ekonomika,
   Billi:

               (1)

               Fis-26 ta' Novembru 2015, il-Kummissjoni adottat l-Istħarriġ Annwali dwar it-Tkabbir, li ta bidu għas-Semestru Ewropew għall-koordinazzjoni tal-politika ekonomika tal-2016. Il-prijoritajiet tal-Istħarriġ Annwali dwar it-Tkabbir ġew approvati mill-Kunsill Ewropew fis-17-18 ta' Marzu 2016. Fis-26 ta' Novembru 2015, abbażi tar-Regolament (UE) Nru 1176/2011 tal-Parlament Ewropew u tal-Kunsill (2), il-Kummissjoni adottat ir-Rapport dwar il-Mekkaniżmu ta' Twissija, li fih hija ma identifikatx lil Malta bħala wieħed mill-Istati Membri li fir-rigward tiegħu kellha ssir analiżi fil-fond. Fl-istess ġurnata, il-Kummissjoni adottat ukoll rakkomandazzjoni għal Rakkomandazzjoni tal-Kunsill dwar il-politika ekonomika taż-żona tal-euro. Din ir-Rakkomandazzjoni ġiet approvata mill-Kunsill Ewropew fit-18-19 ta' Frar 2016 u adottata mill-Kunsill fit-8 ta' Marzu 2016 (3). Bħala pajjiż li l-munita tiegħu hija l-euro, u fid-dawl tal-interkonnessjonijiet mill-qrib bejn l-ekonomiji fl-unjoni ekonomika u monetarja, Malta għandha tiżgura l-implimentazzjoni sħiħa u f'waqtha tar-Rakkomandazzjoni.

               (2)

               Ir-rapport għal kull pajjiż tal-2016 għal Malta ġie ppubblikat fis-26 ta' Frar 2016. Dan ivvaluta l-progress li għamlet Malta fl-indirizzar tar-rakkomandazzjonijiet speċifiċi għall-pajjiż adottati mill-Kunsill fl-14 ta' Lulju 2015 u l-progress li għamlet Malta lejn il-miri nazzjonali tagħha ta' Europa 2020.

               (3)

               Fil-15 ta' April 2016, Malta ppreżentat il-Programm Nazzjonali ta' Riforma tal-2016 tagħha u l-Programm ta' Stabbiltà tal-2016 tagħha. Sabiex jiġu kkunsidrati l-konnessjonijiet ta' bejniethom, iż-żewġ programmi ġew ivvalutati fl-istess żmien.

               (4)

               Il-programmazzjoni tal-Fondi Strutturali u ta' Investiment Ewropej għall-perjodu 2014-2020 indirizzat ir-rakkomandazzjonijiet rilevanti speċifiċi għal kull pajjiż. Kif kien previst fl-Artikolu 23 tar-Regolament (UE) Nru 1303/2013 tal-Parlament Ewropew u tal-Kunsill (4), fejn ikun neċessarju li jingħata sostenn lill-implimentazzjoni tar-rakkomandazzjonijiet rilevanti tal-Kunsill, il-Kummissjoni tista' titlob lil Stat Membru li jirrieżamina u jipproponi emendi għall-Ftehim ta' Sħubija u għall-programmi rilevanti tiegħu. Il-Kummissjoni pprovdiet dettalji ulterjuri dwar kif tista' tagħmel użu minn din id-dispożizzjoni f'linji gwida dwar l-applikazzjoni tal-miżuri li jorbtu l-effettività tal-Fondi Strutturali u ta' Investiment Ewropew ma' governanza ekonomika tajba.

               (5)

               Bħalissa Malta qiegħda fil-parti preventiva tal-Patt ta' Stabbiltà u Tkabbir u hija soġġetta għar-regola tad-dejn. Fil-Programm ta' Stabbiltà tiegħu tal-2016, il-Gvern għandu l-pjan li l-bilanċ nominali jitjieb għal surplus ta' 0,1 % tal-PDG sal-2019. Il-bilanċ strutturali jikber gradwalment b'mod li l-objettiv baġitarju ta' Malta fit-terminu medju — pożizzjoni baġitarja bilanċjata f'termini strutturali — jintlaħaq sal-2019. Skont il-Programm ta' Stabbiltà, il-proporzjoni tad-dejn tal-amministrazzjoni pubblika mal-PDG mistenni li jinżel għal 62,6 % fl-2016 u jkompli jinżel għal 55,5 % fl-2019. Ix-xenarju makroekonomiku li fuqu huma bbażati dawn il-projezzjonijiet baġitarji huwa plawżibbli għall-2016 u kawt għall-2017-19. Madankollu, il-miżuri meħtieġa biex isostnu l-miri tad-defiċit ppjanati mill-2017 'l quddiem għadhom ma ġewx speċifikati b'mod suffiċjenti. Abbażi tal-previżjonijiet tar-rebbiegħa tal-Kummissjoni tal-2016, jeżisti riskju għoli ta' devjazzjoni sinifikanti mill-aġġustament rakkomandat għall-objettiv ta' terminu medju fl-2015 u l-2016 meħuda flimkien, dovuta essenzjalment minħabba nuqqas fl-2015 li hemm bżonn li jiġi kkoreġut fl-2016 u jekk ma jkun hemm l-ebda tibdil fil-politika fl-2017. In-nuqqas fl-2015 huwa spjegat parzjalment miż-żieda qawwija fl-investiment li hi għall-parti l-kbira dovuta għall-assorbiment eċċezzjonalment qawwi ta' fondi tal-UE hekk kif kien qed joqrob it-tmiem tal-perjodu ta' programmazzjoni 2007-2013. Sabiex titnaqqas id-devjazzjoni matul is-sentejn 2015-2016, il-Programm ta' Stabbiltà tal-2016 jinkludi miżuri addizzjonali għall-2016 li kienu għadhom ma setgħux jiġu inklużi fil-previżjoni tar-rebbiegħa tal-Kummissjoni tal-2016. Dawn il-miżuri huma mmirati lejn it-tnaqqis tal-infiq primarju (b'0,16 % tal-PDG), speċjalment fl-oqsma tal-kumpens lill-impjegati, il-konsum intermedju u t-trasferimenti ta' kapital. Barra minn dan, l-istimi ta' xi wħud mill-miżuri ta' dħul għall-2016-2019 ġew riveduti biex jirriflettu informazzjoni aktar aġġornata, kif ukoll l-impatt effettiv tal-miżuri għall-2015. Meħuda flimkien, dawn il-miżuri għandhom impatt nett ta' tnaqqis tad-defiċit ta' 0,2 % tal-PDG. Imqabbel mal-previżjoni tal-Kummissjoni, l-inklużjoni ta' dawn il-miżuri ttejjeb l-isforz strutturali, u l-pilastru tal-bilanċ strutturali jindika xi devjazzjoni bħala medja fuq is-sentejn 2015-2016, filwaqt li għall-2017 jibqa' riskju ta' devjazzjoni sinifikanti. Huwa previst li Malta tkun konformi mal-parametri għat-tnaqqis tad-dejn kemm fl-2016 kif ukoll fl-2017. Abbażi tal-valutazzjoni tiegħu tal-Programm ta' Stabbiltà, u meta titqies il-previżjoni tar-rebbiegħa tal-Kummissjoni tal-2016, il-Kunsill huwa tal-fehma li jeżisti r-riskju li Malta ma tkunx konformi mad-dispożizzjonijiet tal-Patti ta' Stabbiltà u Tkabbir. Għaldaqstant, ser ikun hemm bżonn ta' miżuri ulterjuri biex tiġi ggarantita l-konformità fl-2016 u fl-2017.

               (6)

               Is-sostenibbiltà fit-tul tal-finanzi pubbliċi f'Malta għadha sfida. Dan huwa prinċipalment minħabba l-impatt baġitarju tal-ispiża relatata mat-tixjiħ, bħal ma huma l-kura tas-saħħa u l-kura fit-tul, kif ukoll il-pensjonijiet. Is-sistema tal-pensjonijiet qiegħda taffaċċja l-isfida doppja li tinkiseb is-sostenibbiltà filwaqt li jiġi żgurat introjtu adegwat wara l-irtirar. L-infiq fuq il-pensjonijiet kien inqas mill-medja tal-UE fl-2013, fil-livell ta' 9,6 % tal-PDG, iżda huwa projettat li jiżdied għal 12,8 % sal-2060, wieħed mill-ogħla fl-Unjoni. F'Marzu 2016, il-Gvern adotta bosta miżuri biex jindirizza s-sostenibbiltà u l-adegwatezza tas-sistema tal-pensjonijiet, iżda l-impatt baġitarju għadu ma ġiex ivvalutat. Sabiex tittejjeb l-adegwatezza tas-sistema, il-pensjoni minima nazzjonali kontributorja qed tkompli tevolvi fl-2016 bil-ħsieb li tilħaq 60 % tad-dħul medjan sal-2027, u li tiġi estiża l-kopertura tagħha. L-effettività tar-riforma tkun tiddependi fuq is-salvagwardja tal-impjegabbiltà tal-popolazzjoni aktar anzjana. Barra mill-pensjonijiet, in-nefqa pubblika fuq il-kura tas-saħħa u l-kura fit-tul hija projettata li tiżdied b'rata ogħla mill-medja tal-UE, għal 2,1 % u 1,2 % tal-PDG. L-awtoritajiet adottaw strateġija nazzjonali għas-sistemi tas-saħħa u qegħdin jagħmlu analiżi tal-infiq fuq il-kura tas-saħħa bil-ħsieb li titjieb l-effiċjenza tan-nefqa. Madankollu, it-tifdil minn dawn l-isforzi għad irid iseħħ. Is-sostenibbiltà fit-tul tibbenefika mill-użu tad-tifdil potenzjali biex jiġi indirizzat it-tkabbir projettat fl-infiq.

               (7)

               Saru investimenti sinifikanti, iżda r-riżultati fejn jidħlu l-edukazzjoni u t-taħriġ għadhom ma laħqux il-livell immirat. Dan jaffettwa l-kwalità tal-provvista ta' ħaddiema u r-rata tal-parteċipazzjoni fis-suq tax-xogħol. Il-livell edukattiv tal-forza tax-xogħol ta' Malta għadu wieħed mill-aktar baxxi fl-Unjoni. Malta qiegħda timplimenta strateġija komprensiva għat-tagħlim tul il-ħajja, iżda l-parteċipazzjoni fi programmi ta' tagħlim tul il-ħajja għadha baxxa, b'mod partikolari fost dawk b'livell baxx ta' edukazzjoni. L-isfidi f'dan il-qasam jinkludu sensibilizzazzjoni mmirata, aċċess imtejjeb għat-taħriġ u sħubiji bejn l-istituzzjonijiet edukattivi u ta' taħriġ ma' min iħaddem. Avviż legali li jistabbilixxi Istitut għall-iżvilupp professjonali kontinwu tal-għalliema (l-Istitut tal-Edukazzjoni) ġie approvat fl-2015. L-objettivi ewlenin tal-Istitut huma li: (i) jipprovdi lill-għalliema bil-ħiliet meħtieġa fl-attivitajiet professjonali ta' kuljum tagħhom; (ii) jaġixxi bħala punt ċentrali fejn l-edukaturi jistgħu jiltaqgħu u jiskambjaw l-esperjenzi tagħhom, u (iii) jippromwovi sens ta' tmexxija fl-edukazzjoni. L-Istitut wasal biex jibda jopera u mistenni li jsir il-mutur prinċipali biex jiġu indirizzati l-ħtiġijiet tal-għalliema għall-iżvilupp professjonali. Il-progress f'dan il-qasam jeħtieġ li jiġi mmonitorjat.

               (8)

               Apparti xi proġetti ta' skala kbira ta' darba fl-2014-2015, l-investiment f'Malta kien modest, ħaġa li tirrifletti tibdil strutturali fl-ekonomija kif ukoll konġestjonijiet. Dan huwa prinċipalment marbut mal-importanza dejjem akbar ta' setturi ta' servizzi li jużaw inqas kapital, aspett li jnaqqas il-ħtiġijiet ta' investiment futuri tal-ekonomija. Madankollu, għad hemm xi sfidi li jaffettwaw l-attività ta' investiment fil-pajjiż, bħal kapaċità insuffiċjenti ta' innovazzjoni, konġestjonijiet fil-provvista ta' ħiliet, ineffiċjenzi fl-amministrazzjoni pubblika u s-sistema ġudizzjarja, il-piż regolatorju u l-konġestjoni tat-traffiku sinifikanti.

               (9)

               L-infrastruttura tat-trasport u dik loġistika hija waħda mill-akbar ostakli għall-investiment barrani. Il-kosti esterni tat-trasport li Malta ġġorr huma sostanzjali. Dawn ġejjin prinċipalment minn użu ineffiċjenti tan-netwerk ta' trasport tal-pajjiż u n-nuqqas ta' alternattivi reali għall-użu tal-karozzi privati tal-passiġġieri. Barra minn hekk, l-għadd kbir ta' vetturi privati, it-tniġġis u l-konġestjoni tat-traffiku joħolqu sfidi għas-sostenibbiltà tas-settur tat-trasport nazzjonali. Sa issa għadha ma ġiet implimentata l-ebda strateġija komprensiva ta' trasport, minkejja l-fatt li l-iżvilupp ta' strateġija u pjan direttur nazzjonali tat-trasport huwa prekondizzjoni għall-aċċess tal-Fondi Ewropej Strutturali u ta' Investiment (2014-2020), li ser jintużaw għall-kofinanzjament tal-investimenti fit-trasport.

               (10)

               Il-Gvern ħa diversi passi biex itejjeb l-aċċess għall-finanzi għal impriżi żgħar u ta' daqs medju (SMEs). Dawn il-passi kienu orjentati lejn il-provvista ta' ekwità u kapital ta' riskju, li kienu ġew identifikati bħala staġnati f'dawn l-aħħar snin. Barra minn hekk, miżuri futuri jinkludu t-twaqqif ta' reġistru ċentrali tal-kreditu u ta' bank tal-iżvilupp u t-tnedija mill-Borża ta' Malta ta' pjattaforma mfassla speċifikament biex l-SMEs jingħataw għajnuna jiġbru fondi mis-suq tal-kapital. Għad hemm diffikultajiet fil-qasam tal-aċċess għal strumenti mhux bankarji, iżda l-impriżi żgħar u ta' daqs medju f'Malta jgawdu minn ambjent ta' finanzjament aħjar minn ħafna impriżi bħalhom fl-UE.

               (11)

               Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika ta' Malta u ppubblikatha fir-rapport għal kull pajjiż tal-2016. Hija vvalutat ukoll il-Programm ta' Stabbiltà u l-Programm Nazzjonali ta' Riforma u s-segwitu mogħti għar-rakkomandazzjonijiet indirizzati lil Malta fis-snin preċedenti. Hija qieset mhux biss ir-rilevanza tagħhom għas-sostenibbiltà tal-politika fiskali u soċjoekonomika f'Malta imma qieset ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-UE billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet taħt is-Semestru Ewropew huma riflessi fir-rakkomandazzjonijiet (1) u (2) hawn taħt.

               (12)

               Fid-dawl ta' din il-valutazzjoni, il-Kunsill eżamina l-Programm ta' Stabbiltà u l-opinjoni tiegħu (5) hija riflessa b'mod partikolari fir-rakkomandazzjoni (1) hawn taħt,

         B'DAN JIRRAKKOMANDA li Malta tieħu azzjoni fl-2016 u l-2017 biex:

               1.

               Fid-dawl tar-riskju għoli ta' devjazzjoni sinifikanti, tilħaq aġġustament fiskali annwali ta' 0,6 % tal-PDG lejn l-objettiv baġitarju fit-terminu medju fl-2016 u fl-2017, billi tieħu l-miżuri strutturali neċessarji. Tħaffef il-miżuri biex tiġi żgurata s-sostenibbiltà fit-tul tal-finanzi pubbliċi.

               2.

               Tieħu miżuri li jsaħħu l-provvista ta' ħaddiema, b'mod partikolari permezz ta' aktar parteċipazzjoni ta' persuni b'inqas ħiliet fit-tagħlim tul il-ħajja.

      Magħmul fi Brussell, it-12 ta' Lulju 2016.

            Għall-Kunsill

            Il-President

         P. KAŽIMÍR

      (1)  ĠU L 209, 2.8.1997, p. 1.

      (2)  Ir-Regolament (UE) Nru 1176/2011 tal-Parlament Ewropew u tal-Kunsill tas-16 ta' Novembru 2011 dwar il-prevenzjoni u l-korrezzjoni tal-iżbilanċi makroekonomiċi (ĠU L 306, 23.11.2011, p. 25).

      (3)  ĠU C 96, 11.3.2016, p. 1.

      (4)  Ir-Regolament (UE) Nru 1303/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni, il-Fond Agrikolu Ewropew għall-Iżvilupp Rurali u l-Fond Marittimu u tas-Sajd Ewropew u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni u l-Fond Ewropew għall-Affarijiet Marittimi u s-Sajd u li jħassar ir-Regolament tal-Kunsill (KE) Nru 1083/2006 (ĠU L 347, 20.12.2013, p. 320).

      (5)  Taħt l-Artikolu 5(2) tar-Regolament (KE) Nru 1466/97.


				|

		52012PC0146

			Rakkomandazzjoni għal DEĊIŻJONI TAL-KUNSILL għan-nomina tal-Kapitali Ewropea tal-Kultura għall-2016 fi Spanja u l-Polonja /* COM/2012/0146 final */

			   	MEMORANDUM TA’ SPJEGAZZJONI
Id-Deċiżjoni 1622/2006/KE
tal-Parlament Ewropew u tal-Kunsill tal-24 ta' Ottubru 2006 li
tistabbilixxi azzjoni Komunitarja għall-avveniment tal-Kapitali Ewropea
tal-Kultura għas-snin mill-2007 sal-2019[1],
tistipula l-proċedura tan-nomina tal-Kapitali Ewropej tal-Kultura. Skont
l-Artikolu 2 ta' din id-Deċiżjoni, mill-2009 'l quddiem,
żewġt ibliet ta' żewġ Stati Membri se jinħatru
bħala l-Kapitali Ewropej tal-Kultura, skont min imissu, fl-ordni
kronoloġika stipulata fl-Anness tad-Deċiżjoni. Spanja u
l-Polonja huma intitolati li jospitaw l-avveniment fl-2016.
In-nomina għall-Kapitali Ewropej
tal-Kultura li tikkonċerna l-2016 u s-snin ta' wara hi sottomessa
għall-proċess li ġej.
Sejħa biex jitressqu l-applikazzjonijiet
se tiġi ppubblikata minn kull Stat Membru kkonċernat sa mhux aktar
tard minn sitt snin qabel l-avveniment. Bord tal-għażla magħmul
minn 13-il espert indipendenti fis-settur kulturali se jkollu laqgħa qabel
l-għażla u sa mhux aktar tard minn ħames snin qabel l-avveniment.Dan
jivvaluta l-applikazzjonijiet li tressqu skont il-kriterji stabbiliti
fl-Artikolu 4 tad-Deċiżjoni 1622/2006/KE u jaqbel dwar lista
qasira ta' bliet kandidati li għandhom jibqgħu jiġu kkunsidrati
wara li titlesta l-applikazzjoni tagħhom.
Kull Stat Membru kkonċernat ilaqqa'
l-bord għall-għażla finali, disa' xhur wara l-laqgħa ta'
qabel l-għażla. Wara valutazzjoni estensiva tal-bliet
magħżula minn qabel skont il-kriterji stabbiliti għall-azzjoni,
il-bord jirrakkomanda belt waħda għat-titolu f'kull Stat Membru
kkonċernat.
Skont dawn ir-rakkomandazzjonijiet,
iż-żewġ Stati Membri jinnominaw belt kull wieħed biex tkun
il-Kapitali Ewropea tal-Kultura u jinnotifikaw lill-Parlament Ewropew,
lill-Kunsill, lill-Kummissjoni u lill-Kumitat tar-Reġjuni sa mhux aktar tard
minn erba' snin qabel ma jibda l-avveniment inkwistjoni.
Il-Parlament Ewropew jista' jressaq opinjoni
lill-Kummissjoni sa mhux aktar tard minn tliet xhur wara li jaslu
n-nominazzjonijiet.
Il-Kunsill, huwa u jaġixxi fuq
rakkomandazzjoni mill-Kummissjoni, jaħtar uffiċjalment il-bliet
inkwistjoni għas-sena li għaliha ġew innominati.
Wara li ntemmu ż-żewġ
fażijiet tal-kompetizzjoni deskritti hawn fuq, il-bord irrakkomanda li
Donostia-San Sebastián (Spanja) u Wrocław (il-Polonja) jospitaw
l-avveniment fl-2016 fir-rapporti datati Ġunju 2011.
Iż-żewġ Stati Membri nnotifikaw dawn in-nominazzjonijiet
lill-Parlament Ewropew, lill-Kunsill, lill-Kummissjoni u lill-Kumitat
tar-Reġjuni sal-ħarifa tal-2011.
Il-Parlament Ewropew ta l-opinjoni favorevoli
tiegħu lill-Kummissjoni lejn l-aħħar ta'
Diċembru 2011.
Għaldaqstant, il-Kummissjoni,
b'konformità mal-Artikolu 9.3 tad-Deċiżjoni 1622/2006/KE qed
tressaq lill-Kunsill ir-rakkomandazzjoni mehmuża għan-nomina
uffiċjali ta' Donostia- San Sebastián u ta' Wrocław rispettivament
għall-avveniment tal-Kapitali Ewropea tal-Kultura 2016.
Rakkomandazzjoni għal
DEĊIŻJONI TAL-KUNSILL
għan-nomina tal-Kapitali Ewropea
tal-Kultura għall-2016 fi Spanja u l-Polonja
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament
tal-Unjoni Ewropea,
Wara li kkunsidra d-Deċiżjoni
1622/2006/KE tal-Parlament Ewropew u tal-Kunsill
tal-24 ta' Ottubru 2006 li tistabbilixxi azzjoni Komunitarja
għall-avveniment tal-Kapitali Ewropea tal-Kultura għas-snin mill-2007
sal-2019[2],
partikolarment l-Artikolu 9(3) tagħha,
Wara li kkunsidra
r-rakkomandazzjoni mill-Kummissjoni Ewropea ta' --- 2012,
Wara li kkunsidra
r-rapporti tal-Bord tal-Għażla ta' Ġunju 2011 dwar
il-proċess tal-għażla tal-Kapitali Ewropea tal-Kultura fi Spanja
u l-Polonja rispettivament,
Billi:
Filwaqt li
kkunsidra li l-kriterji msemmija fl-Artikolu 4 tad-Deċiżjoni
1622/2006/KE ntlaħqu kollha,
ADOTTA DIN ID-DEĊIŻJONI:
Artikolu 1
Donostia-San Sebastián u Wrocław
jinħatru bħala "Il-Kapitali Ewropea tal-Kultura
għall-2016" fi Spanja u l-Polonja.
Artikolu 2
Din
id-Deċiżjoni għandha tidħol fis-seħħ l-għada
tal-jum tal-pubblikazzjoni tagħha f'Il-Ġurnal Uffiċjali
tal-Unjoni Ewropea.
Magħmula fi Brussel,
                                                                       Għall-Kunsill
                                                                       Il-President
[1]               ĠU L 304, 3.11.2006, p. l.
[2]               ĠU L 304, 3.11.2006, p. 1.


				|

		52012DC0322

			Rakkomandazzjoni għal RAKKOMANDAZZJONI TAL-KUNSILL dwar il-programm nazzjonali ta’ riforma tal-Pajjiżi l-Baxxi għall-2012 u li twassal l-Opinjoni tal-Kunsill dwar il-programm ta’ stabbiltà tal-Pajjiżi l-Baxxi għall-perjodu 2012-2015 /* COM/2012/0322 final */

			   	Rakkomandazzjoni għal
RAKKOMANDAZZJONI TAL-KUNSILL
dwar il-programm nazzjonali ta’ riforma
tal-Pajjiżi l-Baxxi għall-2012
u li twassal l-Opinjoni tal-Kunsill dwar il-programm ta’ stabbiltà
tal-Pajjiżi l-Baxxi għall-perjodu 2012-2015
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikoli 121(2)
u 148(4) tiegħu,
Wara li kkunsidra r-Regolament tal-Kunsill
(KE) Nru 1466/97 tas-7 ta’ Lulju 1997 dwar
it-tisħiħ tas-sorveljanza ta' pożizzjonijiet tal-baġit u
s-sorveljanza u l-koordinazzjoni ta' politika ekonomika[1], u b’mod partikolari
l-Artikolu 5(2) tiegħu,
Wara li kkunsidra r-rakkomandazzjoni
tal-Kummissjoni Ewropea[2],
Wara li kkunsidra r-riżoluzzjonijiet
tal-Parlament Ewropew[3],
Wara li kkunsidra l-konklużjonijiet
tal-Kunsill Ewropew,
Wara li kkunsidra l-opinjoni tal-Kumitat tal-Impjiegi,
Wara li kkonsulta l-Kumitat Ekonomiku u
Finanzjarju,
Billi:
(1)       Fis-26 ta’ Marzu 2010,
il-Kunsill Ewropew qabel mal-proposta tal-Kummissjoni Ewropea li tiġi
mnedija strateġija ġdida għall-impjiegi u t-tkabbir, bl-isem ta’
Ewropa 2020, li tkun imsejsa fuq koordinazzjoni msaħħa
tal-politiki ekonomiċi, li tiffoka fuq l-oqsma ewlenin fejn tenħtieġ
azzjoni li tagħti spinta lill-potenzjal tal-Ewropa għat-tkabbir u
l-kompetittività sostenibbli.
(2)       Fit-13 ta’ Lulju 2010,
il-Kunsill adotta rakkomandazzjoni dwar il-linji gwida ġenerali
għall-politiki ekonomiċi tal-Istati Membri u l-Unjoni (mill-2010
sal-2014) u, fil-21 ta’ Ottubru 2010, huwa adotta deċiżjoni
dwar il-linji gwida għall-politika tal-Istati Membri dwar l-impjiegi[4], li flimkien jagħmlu
l-"linji gwida integrati". L-Istati Membri ġew mistiedna jqisu
l-linji gwida integrati fil-politiki ekonomiċi u okkupazzjonali nazzjonali
tagħhom.
(3)       Fit-12 ta' Lulju 2011,
il-Kunsill adotta rakkomandazzjoni dwar il-programm nazzjonali ta' riforma
tal-Pajjiżi l-Baxxi għall-2011 u ta l-opinjoni tiegħu dwar
il-programm ta' stabbiltà aġġornat tal-Pajjiżi l-Baxxi
għall-perjodu 2011-2014.
(4)       Fit-23 ta’ Novembru 2011,
il-Kummissjoni adottat it-tieni Stħarriġ Annwali dwar it-Tkabbir, li kien
il-bidu tat-tieni Semestru Ewropew ta' koordinazzjoni integrata u ex ante
ta’ politika, imsejjes fuq l-istrateġija Ewropa 2020.
Fl-14 ta’ Frar 2012, abbażi tar-Regolament
(UE) 1176/2011, il-Kummissjoni adottat ir-Rapport dwar il-Mekkaniżmu
ta' Twissija[5],
li fih ma identifikatx lill-Pajjiżi l-Baxxi bħala wieħed
mill-Istati Membri li għalih se titwettaq analiżi fil-fond.
(5)       Fit-2 ta’ Marzu 2012,
il-Kunsill Ewropew approva l-prijoritajiet sabiex jiggarantixxi l-istabbiltà
finanzjarja, il-konsolidazzjoni fiskali u l-azzjoni li
tħeġġeġ it-tkabbir. Huwa enfasizza l-ħtieġa li
titkompla konsolidazzjoni fiskali differenzjata u li tiffavorixxi t-tkabbir,
biex l-ekonomija jerġa’ jkollha kundizzjonijiet normali għas-self,
biex jiġu promossi t-tkabbir u l-kompetittività, biex jiġu
indirizzati l-qgħad u l-konsegwenzi soċjali tal-kriżi, u biex tiġi
mmodernizzata l-amministrazzjoni pubblika.
(6)       Fit-2 ta’ Marzu 2012,
il-Kunsill Ewropew stieden ukoll lill-Istati Membri parteċipi fil-Patt
Euro Plus biex jippreżentaw l-impenji tagħhom fil-ħin
għall-inklużjoni fil-programmi ta' stabbiltà jew ta’ konverġenza
tagħhom u l-programmi nazzjonali ta’ riforma tagħhom.
(7)       Fis-27 ta’ April 2012,
il-Pajjiżi l-Baxxi ppreżentaw il-programm ta’ stabbiltà tagħhom
li jkopri l-perjodu 2012-2015 u l-programm nazzjonali ta’ riforma tagħhom
għall-2012. Sabiex jitqiesu l-konnessjonijiet bejniethom,
iż-żewġ programmi ġew ivvalutati fl-istess waqt.
(8)       Abbażi tal-valutazzjoni
tal-programm ta’ stabbiltà tal-2012 skont ir-Regolament tal-Kunsill (KE)
Nru 1466/97, il-Kunsill huwa tal-opinjoni li x-xenarju makroekonomiku
sottostanti għat-tbassir baġitarju fil-programm huwa ottimist.
Għall-2013, il-programm ta’ stabbiltà jipprojjetta tkabbir ekonomiku ta’
1¼% mingħajr ma jitqies l-impatt negattiv tal-miżuri ta’
konsolidazzjoni addizzjonali fuq it-tkabbir, filwaqt li, abbażi
tax-xenarju ta’ ebda tibdil fil-politika, il-Kummissjoni tbassar rata ta’
tkabbir mnaqqsa ta’ 0,7%. L-obbjettiv iddikjarat tal-programm huwa li jiġu
ssodisfatti r-rakkomandazzjonijiet tal-Kunsill dwar il-korrezzjoni
tad-defiċit eċċessiv u l-ħidma biex tkompli tittejjeb
il-pożizzjoni baġitarja lejn l-objettiv ta' terminu medju (OTM) billi
jiġi mmirat sforz strutturali ta’ mill-inqas 0,5% fis-sena. Il-programm
jimmira lejn defiċit nominali tal-amministrazzjoni pubblika ta’ 3% tal-PDG
fl-2013 u jikkonferma l-OTM preċedenti ta’ defiċit strutturali ta’
0,5% tal-PDG, li jirrifletti b’mod xieraq ir-rekwiżiti tal-Patt ta’
Stabbiltà u Tkabbir. L-isforz fiskali annwali medju ta’ 0,75% tal-PDG matul
il-perjodu bejn l-2010 u l-2013, abbażi tal-bilanċ baġitarju
strutturali (ikkalkulat mill-ġdid)[6],
huwa konformi mal-isforz strutturali ta’ ¾% tal-PDG irrakkomandat mill-Kunsill.
Peress li l-programm ma jipprovdix miri baġitarji għas-snin ta’ wara
l-2013, is-sostenibbiltà tal-korrezzjoni baġitarja fl-2013 u l-progress
lejn l-OTM fis-snin l-aktar imbiegħda, inkluż il-konformità mal-valur
referenzjarju tan-nefqa tal-Patt ta’ Stabbiltà u Tkabbir, ma jistgħux
jiġu vvalutati. Il-projezzjonijiet baġitarji matul il-perjodu
tal-programm huma soġġetti għal riskji ta’ implimentazzjoni.
Dawn mhumiex ristretti biss għall-miżuri ta’ konsolidazzjoni
mħabbra dan l-aħħar, iżda wkoll għall-implimentazzjoni
ta’ wħud mill-miżuri li ġew maqbula qabel mill-Gvern li kien
fl-aħħar tal-mandat tiegħu. Barra minn hekk, il-miżuri
addizzjonali proposti mill-Gvern f’April 2012 u l-impatt baġitarju
tagħhom mhumiex speċifikati u kkwantifikati biżżejjed. Sa
issa, l-aġġustament baġitarju serraħ l-aktar fuq it-tnaqqis
fin-nefqa, li jaffetwa wkoll in-nefqa li ttejjeb it-tkabbir. Skont il-programm
ta’ stabbiltà tal-2012, meta jitqies l-impatt tal-miżuri ta’
konsolidazzjoni addizzjonali, il-proporzjon tad-dejn għall-PDG huwa
mistenni li jogħla aktar b’mod relattivament sinifikanti għal 70,2%
tal-PDG fl-2012 filwaqt li jiżdied ftit aktar għal 70,7% tal-PDG
fl-2013. Għalhekk, il-proporzjon tad-dejn huwa projettat li jibqa’ ‘l fuq
sew mill-valur referenzjarju ta’ 60%. Għall-2014 u l-2015, il-programm ma
jispeċifikax il-miri tad-dejn u għalhekk ma tistax tingħata
valutazzjoni tal-konformità mal-limitu referenzjarju tat-tnaqqis tad-dejn
tal-Patt ta’ Stabbiltà u Tkabbir għas-snin ta’ wara l-2013.
(9)       Is-sħab soċjali u
l-Gvern tal-Pajjiżi l-Baxxi laħqu ftehim komprensiv dwar ir-riforma
tal-pensjonijiet f’Settembru 2011 u l-Gvern ippreżenta pjanijiet li
jżidu l-età statutorja tal-irtirar għal 66 fl-2019 u 67 fl-2024. Wara
dan, l-età statutorja tal-irtirar se tingħaqad mal-istennija
tal-għomor. Il-miżuri fis-suq tax-xogħol jappoġġjaw
żieda korrispondenti fl-età effettiva tal-irtirar. F’konformità mal-ftehim
tal-Gvern, ir-riforma tal-pensjonijiet għandha l-għan li tikseb
kondiviżjoni xierqa u sostenibbli intra- u interġenerazzjonali
tal-kostijiet u r-riskji fit-tieni pilastru. Fir-rigward tal-kura fit-tul,
il-Gvern tal-Pajjiżi l-Baxxi pprovda pjan għal riforma. Se jkunu
meħtieġa miżuri aktar konkreti li jikkontribwixxu għal
tnaqqis fil-piż finanzjarju tas-soċjetà li qiegħda tixjieħ
fil-Pajjiżi l-Baxxi.
(10)     Diżinċentivi fiskali
għal dawk li jaqilgħu t-tieni introjtu naqsu iżda għadu
mhux biżżejjed. It-tneħħija tad-diżinċentivi li
baqa’ tikkontribwixxi aktar biex tiżdied il-provvista tal-ħaddiema u
tagħmel l-allokazzjoni tal-kapital uman aktar effiċjenti. Għandha
titjieb l-integrazzjoni tas-suq tax-xogħol għall-gruppi vulnerabbli.
(11)     Fil-qasam tal-politika
tal-intrapriżi, l-aġendi tas-setturi l-għolja ġew approvati
u ġew iffirmati “kuntratti ta’ innovazzjoni” settorjali bejn il-Gvern u
r-rappreżentanti tal-industriji. Qed jiżdied l-appoġġ għal
riċerki privati permezz tal-introduzzjoni tal-iskema tat-tnaqqis tat-taxxa
RDA+ bħala parti mill-inċentivi biex ikomplu jippromwovu
l-innovazzjoni, ir-R&Ż privati u rabtiet eqreb bejn ix-xjenza u
n-negozju. Madankollu, l-enfasi fuq “is-setturi l-għolja” ma għandux
ikun a skapitu tar-riċerka fundamentali u lanqas ma għandha teskludi
kumpaniji innovattivi li ma jappartjenux għal wieħed mis-“setturi
l-għolja”.
(12)     Matul dawn l-aħħar
erba’ deċennji, id-distorsjonijiet strutturali akkumulaw fis-suq
reżidenzjali tal-Pajjiżi l-Baxxi. Fis-suq tal-proprjetà,
restrizzjonijiet fil-provvista u inċentivi tat-taxxa fundamentali
għal sjieda tad-djar (notevolment it-tnaqqis tal-imgħax għal
self b’ipoteka li jiffavorixxi lil unitajiet domestiċi b’introjtu
ogħla) wasslu għal allokazzjoni ineffiċjenti tal-kapital.
Fis-suq tal-kera, li parti kbira ħafna minnu hija meħuda
mir-reżidenzi soċjali, il-politiki soċjali u l-limiti fuq
il-livelli tal-kera u fuq iż-żidiet tal-kera wasslu għal
provvista riġida ħafna tal-kera tad-djar. L-immodifikar tat-trattament
tat-taxxa favorevoli tas-sjieda tad-djar għandu jikkontribwixxi
għat-tnaqqis tad-distorsjonijiet strutturali tas-suq reżidenzjali
tal-Pajjiżi l-Baxxi.
(13)     Il-Pajjiżi l-Baxxi
daħlu għal għadd ta’ impenji bħala parti mill-Patt Euro
Plus. Dawn l-impenji, u l-implimentazzjoni tal-impenji ppreżentati
fl-2011, jikkonċernaw it-trawwim tal-impjiegi, it-titjib
fil-kompetittività, it-tisħiħ tas-sostenibbiltà finanzjarja, u
t-titjib fis-sostenibbiltà tal-finanzi pubbliċi. Il-Kummissjoni vvalutat
l-implimentazzjoni tal-impenji tal-Patt Euro Plus. Fir-rakkomandazzjonijiet
ġew ikkunsidrati r-riżultati ta' din il-valutazzjoni.
(14)     Fil-kuntest tas-Semestru
Ewropew, il-Kummissjoni wettqet analiżi komprensiva tal-politika ekonomika
tal-Pajjiżi l-Baxxi. Hija vvalutat il-programm ta' stabbiltà u l-programm
nazzjonali ta' riforma. Mhux biss qieset ir-rilevanza tagħhom
għall-politika fiskali u soċjoekonomika sostenibbli fil-Pajjiżi
l-Baxxi imma qieset ukoll il-konformità tagħhom mar-regoli u mal-gwida
tal-UE, fid-dawl tal-ħtieġa li tissaħħaħ il-governanza
ekonomika kumplessiva tal-Unjoni Ewropea billi jingħata kontribut
fil-livell tal-UE għad-deċiżjonijiet nazzjonali futuri.
Ir-rakkomandazzjonijiet tagħha skont is-Semestru Ewropew huma riflessi
fir-Rakkomandazzjonijiet (1) sa (5) hawn taħt.
(15)     Fid-dawl ta’ din
il-valutazzjoni, il-Kunsill eżamina l-programm ta’ stabbiltà
tal-Pajjiżi l-Baxxi, u l-opinjoni tiegħu[7] hija riflessa b’mod partikolari
fir-rakkomandazzjoni (1) hawn taħt,
B’DAN JIRRAKKOMANDA li l-Pajjiżi
l-Baxxi għandhom jieħdu azzjoni fil-perjodu 2012-2013 biex:
1.           Jiżguraw il-progress
lejn korrezzjoni f’waqtha u dejjiema tad-defiċit eċċessiv.
Għal dan il-għan, l-istrateġija baġitarja għall-2012
tiġi implimentata bis-sħiħ kif previst. Jispeċifikaw il-miżuri
neċessarji biex jiżguraw l-implemetazzjoni tal-baġit tal-2013
bil-ħsieb li jiżguraw l-isforz ta’ aġġustament strutturali
speċifikat fir-rakkomandazzjonijiet tal-Kunsill taħt
il-Proċedura ta’ Defiċit Eċċessiv. Sussegwentement,
jiżguraw sforz għal aġġustament strutturali xieraq biex
isir progress biżżejjed lejn l-objettiv ta’ terminu medju (OTM),
inkluż l-issodisfar tal-valur referenzjarju tan-nefqa, u l-iżgurar
ta’ progress biżżejjed lejn konformità mal-valur referenzjarju
għat-tnaqqis tad-dejn filwaqt li tiġi protetta n-nefqa f’oqsma
b’rilevanza diretta għat-tkabbir bħar-riċerka u l-innovazzjoni,
l-edukazzjoni u t-taħriġ. Għal dan il-għan, wara
l-formazzjoni ta’ Gvern ġdid, jiġi sottomess aġġornament
tal-program ta’ stabbiltà tal-2012 b’miri u miżuri ssostanzjati għall-perjodu
ta’ wara l-2013.
2.           Jieħdu miżuri biex
iżidu l-età statutorja tal-irtirar, anke billi jgħaqqduha
mal-istennija tal-għomor, u jsejsu dawn ma’ miżuri fis-suq
tax-xogħol, filwaqt li jtejbu s-sostenibbiltà tal-finanzi pubbliċi
fuq medda twila. Jaġġustaw il-pensjonijiet tat-tieni pilastru biex
jirriflettu ż-żieda fl-etajiet statutorji tal-irtirar, filwaqt li
jiżguraw diviżjoni xierqa tal-kostijiet u r-riskji intra- u
interġenerazzjonali. Jimplementaw ir-riforma ppjanata fil-kura fit-tul u
jikkumplementawha ma’ aktar miżuri, fid-dawl ta’ popolazzjoni li qed
tixjieħ.
3.           Tissaħħaħ
il-parteċipazzjoni fis-suq tax-xogħol, speċjalment tal-anzjani,
tan-nisa, tal-persuni b’diżabbiltà u tal-immigranti, anke billi jkomplu
jitnaqqsu d-diżinċentivi tat-taxxa għal dawk li jaqilgħu
t-tieni introjtu, jitkattru t-tranżizzjonijiet fis-suq tax-xogħol, u
jiġu indirizzati r-riġiditajiet.
4.           Jippromwovu l-innovazzjoni,
l-investiment fir-R&Ż privati u r-rabtiet eqreb bejn ix-xjenza u
n-negozju, kif ukoll it-trawwim tat-tiġdid industrijali billi jipprovdu
inċentivi xierqa fil-kuntest tal-politika tal-impriżi, filwaqt li
jissalvagwardaw l-aċċessibbiltà lil hinn mid-definizzjoni stretta
tas-setturi l-għolja u l-ippriservar tar-riċerka fundamentali.
5.           Jieħdu passi sabiex
gradwalment jirriformaw is-suq residenzjali, anke billi: (i) jimmodifikaw
it-trattament tat-taxxa tas-sjieda tad-djar, inkluż billi jeliminaw
gradwalment it-tnaqqis tal-imgħax għal self b’ipoteka, u/jew permezz
tas-sistema ta’ kirjiet imputati, (ii) jipprevedu mekkaniżmu ta' pprezzar
aktar orjentat lejn is-suq fis-suq tal-kera, u (iii) għar-residenzi
soċjali, tiġi allinjata l-kera mal-introjtu tal-unitajiet
domestiċi.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 209, 02.08.1997,
p. 1
[2]               COM(2012) 322 finali
[3]               P7_TA(2012)0048 u P7_TA(2012)0047
[4]               Id-Deċiżjoni tal-Kunsill 2012/238/UE
tas-26 ta’ April 2012
[5]               COM(2012) 68 finali.
[6]               Il-bilanċ nett aġġustat ċiklikament ta’
miżuri ta’ darba u miżuri temporanji, ikkalkulat mill-ġdid
mis-servizzi tal-Kummissjoni abbażi tal-informazzjoni pprovduta
fil-programm, bl-użu tal-metodoloġija maqbula b’mod komuni.
[7]               Skont l-Artikolu 5(2) tar-Regolament tal-Kunsill (KE)
Nru 1466/97.


title: Rakkomandazzjoni għal Rakkomandazzjoni tal-Kunsill bl-għan li tintemm il-qagħda ta’ defiċit eċċessiv tal-gvern fid-Danimarka

text:
     MT

MT        MT
 ---pagebreak---               IL-KUMMISSJONI EWROPEA

                                               Brussel 15.6.2010
                                               SEG(2010) 744 finali

                              Rakkomandazzjoni għal

                   RAKKOMANDAZZJONI TAL-KUNSILL

     bl-għan li tintemm il-qagħda ta’ defiċit eċċessiv tal-gvern fid-Danimarka

MT                                                                               MT
 ---pagebreak---                                            Rakkomandazzjoni għal

                                 RAKKOMANDAZZJONI TAL-KUNSILL

               bl-għan li tintemm il-qagħda ta’ defiċit eċċessiv tal-gvern fid-Danimarka

     IL-KUNSILL TAL-UNJONI EWROPEA,

     Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-
     Artikolu 126(7) tiegħu;

     Wara li kkunsidra r-rakkomandazzjoni mill-Kummissjoni Ewropea;

     Billi:

     (1)      Skont l-Artikolu 126 tat-Trattat l-Istati Membri għandhom jevitaw defiċit tal-gvern
              eċċessiv.

     (2)      Il-Patt ta’ Stabbiltà u Tkabbir huwa msejjes fuq l-għan ta’ finanzi sodi tal-gvern bħala
              mezz ta’ tisħiħ tal-kundizzjonijiet għall-istabbiltà tal-prezzijiet u għal tkabbir qawwi
              sostenibbli li jwassal għall-ħolqien tal-impjiegi.

     (3)      Ir-riforma tal-2005 tal-Patt ta’ Stabbiltà u Tkabbir fittxet li ssaħħaħ l-effettività u s-
              sostenn ekonomiku tiegħu, kif ukoll li tħares is-sostenibbiltà tal-finanzi pubbliċi għal
              tul ta’ żmien. Din immirat li tiżgura li b’mod partikolari, l-isfond ekonomiku u
              baġitarju jiġi kkunsidrat bis-sħiħ fl-istadji kollha tal-PŻE. B’dan il-mod, il-Patt ta’
              Stabbiltà u Tkabbir jipprovdi l-qafas li jsostni l-politiki tal-gvern għal ritorn ta’ malajr
              lejn qagħdiet baġitarji mingħajr problemi billi titqies il-qagħda ekonomika.

     (4)      Il-Kunsill iddeċieda fit-[13 ta’ Lulju 2010], skont l-Artikolu 126(6) tat-Trattat, li
              jeżisti defiċit eċċessiv fid-Danimarka.

     (5)      Skont l-Artikolu 126(7) tat-Trattat u l-Artikolu 3 tar-Regolament tal-Kunsill (KE)
              Nru 1467/97 dwar li titħaffef u li tiġi ċċarata l-implimentazzjoni tal-proċedura ta'
              defiċit eċċessiv1 (li tagħmel parti mill-Patt ta’ Stabbiltà u Tkabbir), il-Kunsill hu
              mitlub ukoll li jagħmel rakkomandazzjonijiet lill-Istati Membri kkonċernati bil-għan li
              tintemm is-sitwazzjoni ta' defiċit eċċessiv f’perjodu stabbilit. Ir-rakkomandazzjoni trid
              tistabbilixxi data ta’ skadenza ta’ mhux aktar minn sitt xhur għal azzjoni effettiva li
              għandha tittieħed mill-Istat Membru kkonċernat biex jikkorreġi d-defiċit eċċessiv kif
              ukoll data ta’ skadenza għall-korrezzjoni tad-defiċit eċċessiv, li għandha titlesta fis-
              sena ta’ wara li tkun ġiet identifikata sakemm ma jkunx hemm ċirkostanzi speċjali.
              Meta jkun qed jiġi deċiż jekk jeżistux ċirkustanzi speċjali, għandhom jitqiesu l-“fatturi
              rilevanti” kif iċċarat fl-Artikolu 2(3) tar-Regolament (KE) Nru 1467/97. Barra minn

     1
              ĠU L 209, 2.8.1997, p. 6.

MT                                                     2                                                     MT
 ---pagebreak---            hekk, f'rakkomandazzjoni għall-korrezzjoni ta' defiċit eċċessiv il-Kunsill għandu jitlob
           il-kisba ta' titjib annwali minimu fil-bilanċ strutturali, jiġifieri l-bilanċ aġġustat
           ċiklikament minbarra miżuri ta' darba u miżuri temporanji oħra, ta' 0,5 % tal-PGD
           bħala punt ta' referenza.

     (6)   Ġie meqjus li fil-każ tad-Danimarka jeżistu ċirkustanzi speċjali, li huma rilevanti
           għall-flessibbiltà akbar fl-applikazzjoni tal-PŻE introdotta permezz tar-riforma tal-
           2005 tal-Patt ta’ Stabbiltà u Tkabbir. B'mod partikolari, ir-riċessjoni tal-2009 rriflettiet
           it-tnaqqis f'salt fil-konsum privat, fl-investiment, u fl-esportazzjonijiet bħala
           konsegwenza tal-kriżi finanzjarja u r-riċessjoni globali, partikolarment it-tnaqqis fid-
           domanda mill-imsieħba kummerċjali ewlenin (il-Ġermanja, ir-Renju Unit, l-Isvizzera
           u n-Norveġja). Id-defiċit fl-2010 huwa konsegwenza kemm tat-tnaqqis fir-ritmu
           ekonomiku kif ukoll tal-miżuri ta' stimolu meħuda f'konformità mal-PERE mill-
           awtoritajiet Daniżi. L-eżistenza ta’ ċirkostanzi speċjali tawtorizza lill-Kunsill li
           jippermetti l-korrezzjoni tad-defiċit eċċessiv f'qafas fuq medda medja ta’ żmien.

     (7)   Skont in-notifika tal-PŻE ta' April 2010, id-defiċit pubbliku fid-Danimarka huwa
           ppjanat li jilħaq 5,4 % tal-PGD fl-2010 meta wieħed iqis it-tnaqqis fir-ritmu
           ekonomiku u l-impatt fiskali tal-pjan ta' rkupru ekonomiku kkonkretizzat fl-
           aġġornament tal-Programm ta' Konverġenza ta' Frar 2010. It-tbassir tas-servizzi tal-
           Kummissjoni tar-rebbiegħa 2010 jipprevedi li d-defiċit tal-gvern se jiżdied minn 2,7 %
           tal-PGD fl-2009 għal 5,5 % tal-PGD fl-2010, u se jonqos għal 4,9 % tal-PGD fl-2011
           fuq bażi tal-ebda bidla fil-politika. Din is-suppożizzjoni ma tqisx il-miżuri ta'
           konsolidazzjoni għall-2011 li ġew imħabbra mill-gvern fil-25 ta' Mejju 2010 jew il-
           miżuri li għadhom ma ġewx speċifikati biżżejjed. Peress li qabel l-2009 gawdiet minn
           bilanċi pożittivi, id-Danimarka adottat miżuri ta' stimolu fiskali skont il-PERE li jilħqu
           t-2,2 % tal-PGD fl-2009 u l-1,3 % fl-2010. Il-miżuri ta' rkupru huma maqsumin bejn
           tnaqqis permanenti fit-taxxi u miżuri temporanji ta' investiment pubbliku.

     (8)   Meta jitqiesu ċ-ċirkostanzi speċjali u l-qafas tal-PERE, huwa rrakkomandat sforz
           fiskali annwali medju. L-isforz fiskali għandu jqis il-fatturi kollha rilevanti biex
           jintlaħqu l-miri tal-politika fiskali, jibda mil-livell tad-defiċit u d-dejn gross pubbliku
           kif ukoll indikaturi oħra, bħall-pożizzjoni tal-kont kurrenti, il-livell ta' obbligi
           kontinġenti tas-settur finanzjarju, pagamenti ta' interessi, premia tar-riskju u l-bidla
           mistennija fin-nefqa marbuta mal-età fuq il-medda medja ta' żmien. Fil-kalkolu tal-
           isforz fiskali annwali medju, id-defiċit tal-2011 fit-tbassir tas-servizzi tal-Kummissjoni
           tar-rebbiegħa 2010 huwa meqjus bħala l-punt tat-tluq. L-isforz fiskali totali meħtieġ
           biex tintlaħaq il-mira nominali tad-defiċit ta' 3 % sal-iskadenza jiġi mbagħad
           ikkalkulat billi jiġi preżunt li d-differenza bejn il-produzzjoni reali u dik potenzjali tiġi
           eliminata sal-2015.

     (9)   Fuq dan l-isfond, huwa xieraq li wieħed jikkunsidra l-korrezzjoni tad-defiċit eċċessiv
           f'qafas fuq medda medja ta' żmien bl-2013 bħala skadenza għall-korrezzjoni. B'mod
           partikolari, fid-dawl tan-nuqqas ta' żbilanċi ekonomiċi kbar, pjan ta' aġġustament
           kredibbli u sostennibbli jkun jeħtieġ li l-awtoritajiet Daniżi jimplimentaw il-miżuri
           fiskali fl-2010 kif previst u jiżguraw aġġustament strutturali annwali medju ta' 0,5 %
           tal-PGD matul il-perjodu 2011-2013; jispeċifikaw il-miżuri meħtieġa biex tinkiseb il-
           korrezzjoni tad-defiċit eċċessiv sal-2013, jekk il-kundizzjonijiet ċikliċi jippermettu
           dan, u jaċċelleraw it-tnaqqis tad-defiċit fil-każ li l-kundizzjonijiet ekonomiċi jew
           baġitarji jirriżultaw aħjar milli kif mistenni attwalment.

MT                                                  3                                                      MT
 ---pagebreak---      (10)   Kif huwa rifless mill-baġits tal-imgħoddi, id-Danimarka bbenefikat minn qafas fiskali
            relattivament b'saħħtu, magħruf għall-kopertura wiesgħa tiegħu u t-trasparenza u l-
            viżibbiltà tar-regoli fiskali tiegħu. Madankollu, in-nefqa tal-konsum tal-
            amministrazzjoni pubblika normalment kellha tendenza li taqbeż il-miri. Inizjattivi
            reċenti li jinvolvu sanzjonijiet ekonomiċi jistgħu jtejbu l-inċentivi għall-
            muniċipalitajiet biex iżommu mal-miri miftiehma. Mill-2002 lil hawn, il-politika
            fiskali Daniża ġiet iċċentrata fuq l-iffriżar tat-taxxi, li permezz tagħha l-ebda taxxa
            indiretta jew diretta ma tista' togħla. Minkejja l-iffriżar tat-taxxi, fl-2009 xorta seħħet
            riforma ewlenija fit-taxxi, imma osservanza stretta tal-iffriżar tat-taxxi tista' twassal
            għal diffikultà għat-twettiq ta' aġġustamenti oħra fil-futur.

     (11)   Skont id-dejta nnotifikata mill-awtoritajiet Daniżi f'April 2010, id-dejn gross tal-
            amministrazzjoni pubblika kien 41,6 % tal-PGD fl-2009 u mistenni li jiżdied għal
            45,1 % tal-PGD fl-2010. Skont it-tbassir tas-servizzi tal-Kummissjoni tar-
            rebbiegħa 2010, fuq is-suppożizzjoni li ma jkun hemm l-ebda bidla fil-politika, il-
            livell tad-dejn huwa mistenni jiżdied għal 46 % tal-PGD fl-2010 u jibqa' tiela għal
            49,5 % tal-PGD fl-2011, li xorta waħda għadu taħt il-valur ta' referenza ta' 60 %.

     (12)   Is-sorveljanza mtejba skont il-PŻE se teħtieġ monitoraġġ regolari u f'waqtu tal-
            progress magħmul fl-implimentazzjoni tal-istrateġija ta' konsolidazzjoni fiskali. F’dan
            il-kuntest, fl-aġġornamenti li ġejjin tal-programm Daniż ta’ konverġenza jista’ jiġi
            ddedikat kapitolu separat għal din il-kwistjoni.

     (13)   Ġeneralment, fil-fehma tal-Kunsill, il-miżuri baġitarji ta' konsolidazzjoni għandhom
            iwasslu għal titjib dejjiemi fil-bilanċ tal-amministrazzjoni pubblika, filwaqt li jkunu
            mmirati lejn it-titjib tal-kwalità tal-finanzi pubbliċi u t-tisħiħ tal-potenzjal ta' tkabbir
            tal-ekonomija.

     ADOTTA DIN IR-RAKKOMANDAZZJONI:

     (1)    Filwaqt li wieħed jagħraf li l-qagħda baġitarja tad-Danimarka fl-2010 rriżultat minn
            miżuri li jammontaw għal 2,2 % tal-PGD fl-2009 u 1,3 % fl-2010, li hija reazzjoni
            xierqa għat-tnaqqis fir-ritmu ekonomiku u kienu konformi mal-prinċipji tal-Pjan
            Ewropew ta' Rkupru Ekonomiku, kif ukoll mil-libertà ta' moviment tal-istabbilizzaturi
            awtomatiċi, l-awtoritajiet Daniżi għandhom itemmu l-qagħda attwali ta' defiċit
            eċċessiv malajr kemm jista' jkun u sa mhux aktar tard mill-2013.
     (2)    L-awtoritajiet Daniżi għandhom iniżżlu d-defiċit pubbliku taħt it-3 % tal-PGD b’mod
            kredibbli u sostenibbli billi jieħdu azzjoni f’qafas ta’ medda medja ta' żmien. B’mod
            speċifiku, għal dan il-għan, l-awtoritajiet Daniżi għandhom:

            (a)    jimplimentaw il-miżuri fiskali fl-2010 kif previst fl-aħħar aġġornament tal-
                   programm ta' konverġenza u jibdew il-konsolidazzjoni fl-2011 sabiex sal-2013
                   inaqqsu d-defiċit taħt il-valur ta' referenza.

            (b)    jassiguraw sforz fiskali annwali medju ta’ mill-inqas 0,5 % tal-PGD matul il-
                   perjodu 2011-2013.

            (c)    jispeċifikaw u jimplimentaw bir-reqqa l-miżuri li huma neċessarji għall-
                   korrezzjoni tad-defiċit eċċessiv sal-2013, jekk il-kundizzjonijiet ċikliċi
                   jippermettu dan, u jaċċelleraw it-tnaqqis tad-defiċit jekk il-kundizzjonijiet
                   ekonomiċi jew baġitarji jkunu aħjar minn dawk mistennija attwalment.

MT                                                   4                                                     MT
 ---pagebreak---      (3)    Il-Kunsill jistabbilixxi l-iskadenza tat-[13 ta' Jannar 2011] biex il-gvern Daniż jieħu
            azzjoni effettiva u jispeċifika l-miżuri li se jkunu neċessarji biex isir progress lejn il-
            korrezzjoni tad-defiċit eċċessiv. Il-valutazzjoni tal-azzjoni effettiva se tqis l-iżviluppi
            ekonomiċi mqabbla mal-prospettiva ekonomika fit-tbassir tas-servizzi tal-
            Kummissjoni tar-rebbiegħa 2010.

     L-awtoritajiet Daniżi għandhom jirrapportaw dwar il-progress li jsir fl-implimentazzjoni ta'
     dawn ir-rakkomandazzjonijiet f'kapitolu separat fl-aġġornamenti tal-programmi ta'
     konverġenza li ġejjin sat-tneħħija tal-proċedura ta' defiċit eċċessiv.

     Barra minn hekk, il-Kunsill jenfasizza l-importanza tal-kisba tal-għanijiet fuq il-medda medja
     ta' żmien (MTO) għal ġestjoni baġitarja xierqa għat-tnaqqis fir-ritmi ekonomiċi. Il-Kunsill
     għalhekk jistieden lill-awtoritajiet Daniżi biex jiżguraw li l-konsolidazzjoni baġitarja lejn l-
     għan fuq medda medja ta' żmien għall-pożizzjoni baġitarja - baġit ibbilanċjat f’termini
     strutturali sal-2015 – tiġi sostenuta wara li jitranġa d-defiċit eċċessiv.

     Din ir-rakkomandazzjoni hija indirizzata lir-Renju tad-Danimarka

     Magħmula fi Brussel,

                                                  Għall-Kunsill
                                                  Il-President
                                                  […]

MT                                                  5                                                     MT


Avviż Legali Importanti

|

52007PC0213

Rakkomandazzjoni għal deċiżjoni tal-Kunsill Dwar l-adeżjoni tal-Bulgarija u r-Rumanija għall-Konvenzjoni tad-29 ta' Mejju 2000, imwaqqfa mill-Kunsill skond l-Artikolu 34 tat-Trattat dwar l-Unjoni Ewropea, dwar Assistenza Reċiproka f'Materja Kriminali bejn l-Istati Membri ta' l-Unjoni Ewropea  /* KUMM/2007/0213 finali - CNS 2007/0080 */

	[pic] | KUMMISSJONI TAL-KOMUNITAJIET EWROPEJ |Brussel 25.4.2007KUMM(2007) 213 finali2007/0080 (CNS)Rakkomandazzjoni għalDEĊIŻJONI TAL-KUNSILLDwar l-adeżjoni tal-Bulgarija u r-Rumanija għall-Konvenzjoni tad-29 ta' Mejju 2000, imwaqqfa mill-Kunsill skond l-Artikolu 34 tat-Trattat dwar l-Unjoni Ewropea, dwar Assistenza Reċiproka f'Materja Kriminali bejn l-Istati Membri ta' l-Unjoni Ewropea(preżentata mill-Kummissjoni)MEMORANDUM TA’ SPJEGAZZJONIL-Att ta' l-2005 dwar l-adeżjoni tal-Bulgarija u r-Rumanija[1] introduċa sistema simplifikata għall-adeżjoni tal-Bulgarija u r-Rumanija għall-konvenzjonijiet (u protokolli) konklużi mill-Istati Membri abbażi ta' Art. 34 TEU (qabel kien Art K.3.TEU) jew Art. 293 KE. Fil-fatt mhux aktar meħtieġ, bħalma kien fl-imgħoddi, li jiġu negozjati u konklużi protokolli speċifiċi ta' adeżjoni għal dawn il-konvenzjonijiet (li jfisser li riedu jkunu ratifikati minn 27 Stat): L-Artikolu 3(3) ta' l-Att sempliċiment jipprovdi li l-Bulgarija u r-Rumanija jaderixxu għal dawn il-konvenzjonijiet u protokolli permezz ta' l-Att ta' l-Adeżjoni.L-Artikolu 3(3) u 3(4) ta' l-Att ta' l-Adeżjoni jipprovdi, li għal dak l-iskop, il-Kunsill għandu jadotta deċiżjoni sabiex jiddetermina d-data li fiha jidħlu fis-seħħ dawn il-konvenzjonijiet għall-Bulgarija u r-Rumanija u biex jagħmel l-aġġustamenti kollha meħtieġa għal dawn il-konvenzjonijiet minħabba l-adeżjoni taż-żewġ Stati Membri (li fi kwalunkwe każ, trid tinkludu l-adozzjoni tal-konvenzjonijiet fil-lingwi Bulgari u Rumeni, sabiex dawn il-verżjonijiet ikunu "ugwalment awtentiċi"). Il-Kunsill għandu jaġixxi fuq rakkomandazzjoni tal-Kummissjoni, wara li jikkonsulta mal-Parlament Ewropew.Anness I ta' l-Att dwar l-Adeżjoni jagħti lista ta' seba' konvenzjonijiet u protokolli kkonċernati fil-qasam tal-Ġustizzja u l-Affarijiet Interni.Il-lista tinkludi l-Konvenzjoni tad-29 ta' Mejju 2000, imwaqqfa mill-Kunsill skond l-Artikolu 34 tat-Trattat dwar l-Unjoni Ewropea, dwar Assistenza Reċiproka f'Materji Kriminali bejn l-Istati Membri ta' l-Unjoni Ewropea u l-Protokoll tagħha tas-16 ta' Ottubru 2001, magħmul mill-Kunsill skond l-Artikolu 34 tat-Trattat dwar l-Unjoni Ewropea dwar Assistenza Reċiproka f'Materja Kriminali bejn l-Istati Membri ta' l-Unjoni EwropeaDin ir-Rakkomandazzjoni tal-Kummissjoni għal Deċiżjoni tal-Kunsill hija intenzjonata biex tagħmel l-aġġustamenti meħtieġa minħabba l-adeżjoni tal-Bulgarija u tar-Rumanija għall-Konvenzjonijiet u Protokolli msemmija hawn, skond l-Artikolu 3(4) ta' l-Att ta' l-Adeżjoni.2007/0080 (CNS)Rakkomandazzjoni għalDEĊIŻJONI TAL-KUNSILLDwar l-adeżjoni tal-Bulgarija u r-Rumanija għall-Konvenzjoni tad-29 ta' Mejju 2000, imwaqqfa mill-Kunsill skond l-Artikolu 34 tat-Trattat dwar l-Unjoni Ewropea, dwar Assistenza Reċiproka f'Materja Kriminali bejn l-Istati Membri ta' l-Unjoni EwropeaIL-KUNSILL TA' L-UNJONI EWROPEA,Wara li kkunsidra t-Trattat dwar l-Unjoni Ewropea,Wara li kkunsidra t-Trattat ta' l-Adeżjoni tal-Bulgarija u r-Rumanija,Wara li kkunsidra l-Att ta' l-Adeżjoni tal-Bulgarija u r-Rumanija (minn hawn 'il quddiem imsejjaħ "L-Att dwar l-Adeżjoni"), u partikolarment l-Artikolu 3(4) tiegħu,Wara li kkunsidra r-rakkommandazzjoni mill-Kummissjoni[2],Wara li kkunsidra l-opinjoni tal-Parlament Ewropew[3],Billi:(1) Il-Konvenzjoni mwaqqfa mill-Kunsill skond l-Artikolu 34 tat-Trattat dwar l-Unjoni Ewropea, dwar Assistenza Reċiproka f'Materja Kriminali bejn l-Istati Membri ta' l-Unjoni Ewropea[4] (minn hawn 'il quddiem imsejħa "il-Konvenzjoni dwar l-Assistenza Reċiproka") kienet iffirmata fi Brussell fid-29 ta' Mejju 2000 u daħlet fis-seħħ fit-23 ta' Awissu 2005.(2) Il-Konvenzjoni dwar l-Assistenza Reċiprika kienet imsaħħa mill-Protokoll tas-16 ta' Ottubru 2001, magħmul mill-Kunsill skond l-Artikolu 34 tat-Trattat dwar l-Unjoni Ewropea għall-Konvenzjoni dwar l-Assistenza Reċiproka f'Materja Kriminali bejn l-Istat Membri ta' l-Unjoni Ewropea[5] (minn hawn 'il quddiem imsejjaħ "il-Protokoll dwar l-Assistenza Reċiproka"), li daħal fis-seħħ fil-5 ta' Ottubru 2005.(3) L-Artikolu 3(3) ta' l-Att ta' Adeżjoni jistipula li l-Bulgarija u r-Rumanija jaderixxu għall-konvenzjonijiet u protokolli konklużi bejn l-Istati Membri mniżżla fl-Anness I għall-Att ta' l-Adeżjoni, li jinkludu inter alia , il-Konvenzjoni dwar l-Assistenza Reċiproka u l-Protokoll dwar l-Assistenza Reċiproka. Dawn għandhom jidħlu fis-seħħ għall-Bulgarija u r-Rumanija fid-data deċiża mill-Kunsill.(4) Skond l-Artikolu 3(4) ta' l-Att ta' l-Adeżjoni minħabba l-adeżjoni l-Kunsill għandu jagħmel l-aġġustamenti kollha meħtieġa f'dawk il-konvenzjonijiet u protokolli,IDDEĊIEDA KIF ĠEJ:Artikolu 1Il-Konvenzjoni dwar l-Assistenza Reċiproka għandha tidħol fis-seħħ fl-ewwel jum ta' l-ewwel xahar ta' wara d-data ta' l-adozzjoni ta' din id-deċiżjoni bejn il-Bulgarija, ir-Rumanija u l-Istati Membri li għalihom tidħol fis-seħħ din il-konvenzjoni f'dik id-data. Din għandha tidħol fis-seħħ bejn il-Bulgarija, jew ir-Rumanija u kull Stat Membru ieħor fil-jum li l-Konvenzjoni dwar l-assistenza Reċiproka tidħol fis-seħħ għall-Istati Membri oħra kkonċernati.Il-Protokoll dwar l-Assistenza Reċiproka għandha tidħol fis-seħħ fl-ewwel jum ta' l-ewwel xahar ta' wara d-data ta' l-adozzjoni ta' din id-deċiżjoni bejn il-Bulgarija, ir-Rumanija u l-Istati Membri li għalihom dan il-Protokoll jidħol fis-seħħ f'dik id-data. Huwa għandu jidħol fis-seħħ bejn il-Bulgarija, jew ir-Rumanija u kull Stat Membru ieħor fil-jum li l-Protokoll dwar l-Assistenza Reċiproka jidħol fis-seħħ għall-Istati Membri oħra kkonċernati.Artikolu 2Il-Konvenzjoni dwar l-Assistenza Reċiproka, kif imsaħħa mill-Protokoll dwar l-Assistenza Reċiproka, imfassla fil-lingwi Bulgari u Rumeni u annessa ma' din id-Deċiżjoni, għandha tkun awtentika bl-istess kondizzjonijiet tat-testi l-oħra tal-Konvenzjoni dwar l-Assistenza Reċiproka u l-Protokoll dwar l-Assistenza Reċiproka.Artikolu 3Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha fil- Ġurnal Uffiċjali ta' l-Unjoni Ewropea.Magħmul fi Brussell, [...]Għall-KunsillIl–PresidentANNESS It-Test tal-Konvenzjoni tad-29 ta' Mejju 2000, imwaqqaf mill-Kunsill skond l-Artikolu 34 tat-Trattat dwar l-Unjoni Ewropea, dwar Assistenza Reċiproka f'Oqsma ta' Kriminalità bejn l-Istati Membri ta' l-Unjoni Ewropea u l-Protokoll tagħha tas-16 ta' Ottubru 2001, magħmul mill-Kunsill skond l-Artikolu 34 tat-Trattat dwar l-Unjoni Ewropea dwar Assistenza Reċiproka f'Materja Kriminali bejn l-Istati Membri ta' l-Unjoni Ewropea, fil-lingwi Bulgari u Rumeni.[1] ĠU 2005, L 157, p. 203.[2] ĠU C […], […], p. […].[3] ĠU C […], […], p. […].[4] ĠU C 197, 12.7.2000, p. 3.[5] ĠU C 326, 21.11.2001, p.2.


title: Rakkomandazzjoni ta’ l-Awtorità ta’ Sorveljanza ta’ l-EFTA Nru 119/07/COL tas- 16 ta’ April 2007 dwar il-monitoraġġ tal-livelli fl-isfond tad-diossini, tal-PCBs li jixbhu lid-diossini, u tal-PCBs li ma jixbhux lid-diossini fl-oġġetti ta’ l-ikel

text:
                  16.10.2008

                  MT

                  Il-Ġurnal Uffiċjali ta’ l-Unjoni Ewropea

                  L 275/65

            RAKKOMANDAZZJONI TA’ L-AWTORITÀ TA’ SORVELJANZA TA’ L-EFTA
      Nru 119/07/COL
      tas-16 ta’ April 2007
      dwar il-monitoraġġ tal-livelli fl-isfond tad-diossini, tal-PCBs li jixbhu lid-diossini, u tal-PCBs li ma jixbhux lid-diossini fl-oġġetti ta’ l-ikel
      L-AWTORITÀ TA’ SORVELJANZA TA’ L-EFTA,
      WARA LI KKUNSIDRAT il-Ftehim dwar iż-Żona Ekonomika Ewropea (minn hawn ’il quddiem “il-Ftehim taż-ŻEE”), b’mod partikolari l-Artikolu 109 u l-Protokoll 1 tiegħu,
      WARA LI KKUNSIDRAT il-Ftehim bejn l-Istati ta’ l-EFTA dwar l-Istabbiliment ta' Awtorità ta’ Sorveljanza u Qorti tal-Ġustizzja, b’mod partikolari l-Artikolu 5(2)(b) u l-Protokoll 1 tiegħu,
      WARA LI KKUNSIDRAT l-Att li jissemma fil-Punt 54zn a tal-Kapitolu XII ta’ l-Anness II għall-Ftehim taż-ŻEE,

         Ir-Regolament tal-Kummissjoni (KE) Nru 466/2001 tat-8 ta' Marzu 2001 li jistabbilixxi livelli massimi ta' ċerti kontaminanti fl-oġġetti ta' l-ikel
          (1),
      kif emendata u adattata għall-Ftehim taż-ŻEE mill-Protokoll 1 tiegħu,
      WARA LI KKUNSIDRAT l-Att li jissemma fil-Punt 54zzc tal-Kapitolu XII ta’ l-Anness II għall-Ftehim taż-ŻEE,

         Id-Direttiva tal-Kummissjoni 2002/69/KE tat-26 ta' Lulju 2002 li tistabbilixxi l-metodi għat-teħid ta' kampjuni u l-metodi ta' l-analiżi għall-kontroll uffiċjali tad-diossini u d-determinazzjoni ta' PCBs li jixbħu d-diossini fl-oġġetti ta' l-ikel
          (2),
      kif emendat u adattat għall-Ftehim taż-ŻEE mill-Protokoll 1 tiegħu,
      WARA LI KKUNSIDRAT id-Deċiżjoni ta’ l-Awtorità ta’ Sorveljanza ta’ l-EFTA 37/07/COL tas-27 ta’ Frar 2007, fejn il-Membru tal-Kulleġġ kompetenti jingħata struzzjonijiet biex jadotta r-Rakkomandazzjoni jekk l-abbozz tar-Rakkomandazzjoni ikun skond l-opinjoni tal-Kumitat għall-Oġġetti ta’ l-Ikel ta’ l-EFTA (EFC),
      BILLI r-Regolament tal-Kummissjoni (KE) Nru 466/2001 jistabbilixxi livelli massimi għad-diossini u għas-somma tad-diossini u tal-Bifenili Poliklorinati (PCBs) li jixbhu lid-diossini fl-oġġetti ta’ l-ikel,
      BILLI jeħtieġ li tiġi ġenerata data affidabbli maż-Żona Ekonomika Ewropea kollha dwar il-preżenza tad-diossini, tal-furani u tal-PCBs li jixbhu lid-diossini fl-akbar firxa ta’ oġġetti ta’ l-ikel sabiex ikun hemm stampa ċara tat-tendenzi maż-żmien fil-preżenza fl-isfond ta’ dawn is-sustanzi fl-oġġetti ta’ l-ikel,
      BILLI r-Rakkomandazzjoni ta’ l-Awtorità ta’ Sorveljanza ta’ l-EFTA 144/06/COL tal-11 ta’ Mejju 2006 dwar it-tnaqqis tal-preżenza tad-diossini, tal-furani u tal-PCBs fl-oġġetti ta’ l-għalf u fl-oġġetti ta’ l-ikel tirrakkomanda li l-Istati ta’ l-EFTA jwettqu monitoraġġ mhux sistematiku tal-preżenza tad-diossini, tal-PCBs li jixbhu lid-diossini u, jekk ikun possibbli, tal-PCBs li ma jixbhux lid-diossini fl-oġġetti ta’ l-ikel skond ir-Rakkomandazzjoni tal-Kummissjoni 2004/705/KE (3),
      BILLI r-Rakkomandazzjoni 2004/705/KE tirrakkomanda lill-Istati Membri frekwenza minima ta’ kampjuni li għandhom jiġu analizzati annwalment għall-kategoriji differenti ta’ l-oġġetti ta’ l-ikel kif ukoll il-format tar-rapportaġġ tar-riżultati għall-monitoraġġ tal-preżenza fl-isfond tad-diossini, tal-furani u tal-PCBs li jixbhu lid-diossini fl-oġġetti ta’ l-ikel,
      BILLI huwa xieraq li jiġi emendat il-programm kurrenti ta’ monitoraġġ stabbilit fir-Rakkomandazzjoni 2004/705/KE billi jitqiesu l-esperjenzi miksuba u li l-Istati ta’ l-EFTA taż-ŻEE jipparteċipaw fl-investigazzjoni fil-livelli tad-diossini, tal-PCBs li jixbhu lid-diossini u tal-PCBs li ma jixbhux lid-diossini fl-oġġetti ta’ l-ikel,
      BILLI huwa importanti li d-data miġbura skond din ir-Rakkomandazzjoni tiġi rapportata fuq bażi regolari lill-Awtorità ta’ Sorveljanza ta’ l-EFTA u li, skond l-Artikolu 2(1) tal-Protokoll 1 tal-Ftehim dwar is-Sorveljanza u l-Qorti, l-Awtorità ta’ Sorveljanza ta’ l-EFTA tgħaddi dik l-informazzjoni lill-Kummissjoni Ewropea, li se tiżgura l-kompilazzjoni ta’ dik id-data f’database. Għandha wkoll tkun ipprovduta data minn snin reċenti miksuba billi sar użu minn metodu ta’ analiżi li jikkonforma mar-rekwiżiti stabbiliti fid-Direttiva tal-Kummissjoni 2002/69/KE,
      BILLI l-miżuri provduti f’din ir-Rakkomandazzjoni huma skond l-opinjoni tal-Kumitat għall-Oġġetti ta’ l-Ikel ta’ l-EFTA li qed jgħin lill-Awtorità ta’ Sorveljanza ta’ l-EFTA,
      HAWNHEKK TIRRAKKOMANDA LI L-ISTATI TA’ L-EFTA:

                  1.

                  Mis-sena 2007 ’il quddiem sal-31 ta’ Diċembru 2008 iwettqu l-monitoraġġ tal-preżenza fl-isfond tad-diossini, tal-furani u tal-bifenili poliklorinati (PCBs) li jixbhu lid-diossini fl-oġġetti ta’ l-ikel billi tintuża l-frekwenza minima rakkomandata tal-kampjuni li għandhom jiġu analizzati annwalment, kif inhu previst fit-tabella ta’ l-Anness I bħala gwida.

                  2.

                  Jekk ikun possibbli, li jwettqu anki l-analiżi tal-PCBs li ma jixbhux lid-diossini fl-istess kampjuni.

                  3.

                  Li jipprovdu fuq bażi regolari lill-Awtorità ta’ Sorveljanza ta’ l-EFTA d-data ta’ monitoraġġ bl-informazzjoni u fil-format kif previst fl-Anness II għall-kompilazzjoni f’database waħda. Għandha wkoll tkun ipprovduta data minn snin reċenti miksuba billi sar użu minn metodu ta’ analiżi li jikkonforma mar-rekwiżiti, stabbiliti mid-Direttiva 2002/69/KE u li jirriflettu l-livelli fl-isfond.

                  4.

                  Ir-referenzi għar-Rakkomandazzjoni 2004/705/KE fir-Rakkomandazzjoni ta’ l-Awtorità ta’ Sorveljanza ta’ l-EFTA 144/06/COL tal-11 ta’ Mejju għandhom jiġu interpretati bħal referenzi għal din ir-Rakkomandazzjoni.

         Magħmula fi Brussell, 16 ta’ April 2007.

               Għall-Awtorità ta’ Sorveljanza ta’ l-EFTA

            Kristján Andri STEFÁNSSON

               Membru tal-Kulleġġ

            Niels FENGER

               Direttur

         (1)  ĠU L 77, 16.3.2001, p. 1.

         (2)  ĠU L 209, 6.8.2002, p. 5.

         (3)  ĠU L 321, 22.10.2004, p. 45.

         ANNESS I
         Tabella:
         Ħarsa ġenerali lejn in-numru minimu rakkomandat ta’ kampjuni ta’ l-ikel sabiex ikunu analizzati annwalment. Id-distribuzzjoni tal-kampjuni hija bbażata fuq il-produzzjoni f’kull pajjiż. Tingħata attenzjoni partikolari lill-oġġetti ta’ l-ikel li mistennija jkollhom varjzzjoni kbira fil-livelli fl-isfond tad-diossini, tal-furani u tal-PCBs li jixbhu lid-diossini. Dan jgħodd partikolarment għall-ħut.

                     Il-prodott, inklużi wkoll il-prodotti derivati

                     L-akwakultura
                     (*)

                     Il-ħut selvaġġ maqbud
                     (**)

                     Il-laħam
                     (***)

                     Il-ħalib
                     (****)

                     Il-bajd
                     (*****)

                     Oħra
                     (******)

                     Total

                     In-Nru. ta’ kampjuni

                     In-Norveġja

                     L-Iżlanda

               Rimarki dwar it-Tabella
         Il-figuri li jissemmew fit-tabella huma figuri minimi. L-Istati ta’ l-EFTA taż-ŻEE huma mistiedna jieħdu aktar kampjuni.
         (*)   L-akwakultura: Il-kampjuni għall-akwakultura għandhom jinqasmu bl-ispeċijiet ta’ ħut bi proporzjon għall-produzzjoni.
         (**)   Il-ħut selvaġġ maqbud: Il-kampjuni għall-ħut selvaġġ maqbud għandhom jinqasmu bl-ispeċijiet ta’ ħut bi proporzjon għall-qabda. Għandha tiingħata attenzjoni speċjali għas-sallur selvaġġ maqbud.
         (***)   Il-laħam: Minbarra l-laħam u l-prodotti tal-laħam li joriġinaw mill-bovini mrobbijin għal-laħam, mill-ħnieżer, mit-tjur u min-ngħaġ, għandu jittieħed numru sinifikanti ta’ kampjuni mil-laħam taż-żiemel, mil-laħam tar-renni, mil-laħam tal-mogħoż, mil-laħam tal-fniek, mil-laħam taċ-ċriev u mil-laħam ta’ l-annimali tal-kaċċa.
         (****)   Il-ħalib: Proporzjon kbir ta’ kampjuni tal-ħalib għandhom jittieħdu minn ħalib ta’ l-irziezet (prinċipalment ħalib il-baqar). Huwa wkoll xieraq li jittieħdu kampjuni ta’ ħalib u ta’ prodotti tal-ħalib għajr minn ħalib il-baqar (ħalib il-mogħoż, eċċ …).
         (*****)   Il-bajd: Għandha tingħata attenzjoni partikolari għall-bajd tat-tiġieġ imrobbijin barra, u għandhom jittieħdu kampjuni wkoll tal-bajd tal-papri, tal-wiżż u tas-summien.
         (******)   Oħra: F’din il-kategorija għandha tingħata attenzjoni partikolari lil:

                     —

                     supplimenti ta’ l-ikel (partikolarment dawk ibbażati fuq żejt tal-baħar),

                     —

                     ikel għat-trabi u għat-tfal żgħar,

                     —

                     prodotti ta’ l-ikel li joriġinaw minn reġjuni fejn minħabba, eż. kundizzjonijiet klimatiċi li rriżultaw f’għargħar, kien hemm bidliet fil-kundizzjonijiet tal-produzzjoni li possibbilment setgħu jaffetwaw il-konċentrazzjoni tad-diossini u tal-PCBs li jixbhu lid-diossini tal-prodotti ta’ l-ikel fir-reġjun.

         ANNESS II
         A.   Noti ta’ spjegazzjoni għall-formola għar-riżultati analitiċi tad-diossini, tal-furani u tal-PCBs li jixbhu lid-diossini u ta’ PCBs oħra fl-ikel
         1.   Informazzjoni ġenerali dwar il-kampjuni analizzati

            Il-kodiċi tal-kampjun: kodiċi ta’ identifikazzjoni tal-kampjun.

            Il-pajjiż: isem l-Istat Membru fejn twettaq il-monitoraġġ.

            Is-sena: is-sena meta twettaq il-monitoraġġ.

            Il-prodott: l-oġġett ta’ l-ikel analizzat – iddeskrivi l-oġġett ta’ l-ikel bl-aktar mod preċiż possibbli.

            L-istadju tal-kummerċjalizzazzjoni: il-post fejn inġabar il-prodott (il-kampjun).

            It-tessut: il-parti tal-prodott li ġiet analizzata.

            L-espressjoni tar-riżultati: Ir-riżultati għandhom jiġu espressi fuq il-bażi li fuqha ġew stabbiliti l-livelli massimi. Fil-każ ta’ l-analiżi tal-PCBs li ma jixbhux lid-diossini, huwa ferm rakkomandat li l-livelli jiġu espressi fuq l-istess bażi.

            It-tip ta’ teħid ta’ kampjuni: teħid ta’ kampjuni mhux sistematiku — jistgħu jiġu rapportati wkoll ir-riżultati analitiċi minn teħid ta’ kampjuni mmirat imma jrid jiġi indikat b’mod ċar li t-teħid ta’ kampjuni kien immirat u mhux bilfors jirrifletti l-livelli normali fl-isfond.

            In-numru ta’ sottokampjuni: jekk il-kampjun analizzat huwa kampjun ippuljat, għandu jiġi notifikat in-numru ta’ sottokampjuni (in-numru ta’ individwi). Jekk ir-riżultat analitiku jkun ibbażat biss fuq kampjun wieħed, għandu jkun notifikat wieħed. In-numru ta’ sottokampjuni f’kampjun ippuljat jista’ jvarja, allura jekk jogħġbok speċifika dan għal kull kampjun.

            Il-metodu ta’ produzzjoni: konvenzjonali/organiku (l-aktar dettaljat possibbli).

            Iż-żona: sakemm ikun rilevanti, id-distrett jew ir-reġjun fejn inġabar il-kampjun, jekk ikun possibbli b’indikazzjoni jekk jikkonċernax żona rurali, żona urbana, żona industrijali, port, medda ta’ baħar lilhinn mill-art, eċċ., eż. Brussell – żona urbana, Il-Mediterran – medda ta’ baħar lilhinn mill-art. Huwa partikolarment importanti li ż-żona tkun indikata b’mod ċar f’każ li l-kampjun ikun inġabar minn ikel li ġie prodott f’reġjuni li ġew mgħarrqa.

            Il-kontenut ta’ xaħam (%): il-perċentwali tal-kontenut ta’ xaħam fil-kampjun.

            Il-kontenut ta’ rtuba (%): il-perċentwali tal-kontenut ta’ rtuba fil-kampjun (jekk ikun disponibbli).
         2.   Informazzjoni ġenerali dwar il-metodu ta’ analiżi li ntuża

            Il-metodu ta’ analiżi: irreferi għall-metodu li ntuża.

            L-istatus ta’ akkreditazzjoni: speċifika jekk il-metodu analitiku hux akkreditat jew le.

            L-inċertezza: l-inċertezza tal-limitu tad-deċiżjoni jew il-perċentwali ta’ l-inċertezza mkabbra tal-kejl inkluż fil-metodu analitiku.

            Il-metodu ta’ estrazzjoni tal-lipidi: speċifika l-metodu ta’ estrazzjoni tal-lipidi li ntuża sabiex ikun iddeterminat il-kontenut ta’ xaħam tal-kampjun.
         3.   Ir-riżultati analitiċi

            Id-diossini, il-furani, il-PCBs li jixbhu lid-diossini: ir-riżultati ta’ kull congener (sustanza kimika relatata ma’ oħra) għandhom ikunu rapportati f’ppt — pikogramma/gramma (pg/g).

            Il-PCBs li ma jixbhux lid-diossini: ir-riżultati ta’ kull congener għandhom jiġu raporatati f’ppb —nanogramma/gramma jew mikrogramma/kilò (ng/g jew μg/kg).

            LOQ: Il-limitu ta’ kwantifikazzjoni f’pg/g (għad-diossini, għall-furani u għall-PCBs li jixbhu lid-diossini) jew μg/kg — ng/g (għall-PCBs li ma jixbhux lid-diossini).
         Għall-congeners iddeterminati imma li huma taħt l-LOQ (il-limitu ta’ kwantifikazzjoni) il-każ għandu jiġi mmarkat bħala < LOQ (il-LOQ għandu jkun irrapportat bħala valur).
         Għall-congeners tal-PCBs li ġew analizzati minbarra l-PCB-6 u l-PCBs li jixbhu lid-diossini, in-numru ta’ congeners tal-PCBs jeħtieġ li jiġu miżjuda mal-formola, eż. 31, 99, 110, eċċ. Jekk il-kampjun jiġi analizzat għal aktar congeners tal-PCBs milli hemm ringieli mmarkati, kemm iżżid ringieli ġodda fil-qiegħ tal-formola.
         4.   Rimarki ġenerali dwar it-tabella

                     —

                     Ir-rapportaġġ tar-rata ta’ rkupru
                     Ir-rapportaġġ tar-rata ta’ rkupru huwa fakultattiv jekk ir-rata ta’ rkupru għall-congeners individwali taqa’ fil-firxa ta’ 60-120 %. F’każ li r-rata ta’ rkupru għal uħud mill-congeners individwali taqa’ barra minn dik il-firxa, ir-rapportaġġ tar-rata ta’ rkupru jkun fakultattiv.

                     —

                     Ir-rapportaġġ tal-LOQ
                     Ir-rapportaġġ tal-LOQ mhux meħtieġ imma fil-kolonna tar-riżultati, il-congeners li mhumiex ikkwantifikati jridu jiġu rapportati bħala < LOQ (il-figura effettiva).

                     —

                     Ir-rapportaġġ tal-valur tat-TEQ għall-congeners individwali
                     Il-kolonna għall-valuri tat-TEQ għall-congeners individwali hija fakultattiva.

         ANNESS III
         B.   Formola għar-rapportaġġ tar-riżultati analitiċi speċifiċi għall-congeners tad-diossini, tal-furani, tal-PCBs li jixbhu lid-diossini u ta’ PCBs oħra fl-ikel

         Test ta 'immaġni

            Il-pajjiż
            Is-sena
            Il-prodott
            L-istadju tal-kummerċjalizzazzjoni
            It-tessut
            L-espressjoni tar-riżultati
            It-tip ta’ teħid ta’ kampjuni
            In-Nru. tal-Kampjun
            Il-metodu ta’ produzzjoni
            Iż-żona
            In-numru ta’ sottokampjuni
            Il-kontenut ta’ xaħam (%)
            Il-kontenut ta’ rtuba (%)
            Rimarki
            Informazzjoni dwar:
            Il-metodu ta’ analiżi
            L-istatus ta’ akkreditazzjoni
            L-inċertezza (il-limitu tad-deċiżjoni jew l-intervall tal-kunfidenza)
            Il-metodu ta’ estrazzjoni tal-lipidi
            1
            Id-diossini u l-furani (pg/g)
            Il-congeners
            TEF
            LOQ
            (ara r-rimarki)
            L-irkupru (%)
            (ara r-rimarki)
            Ir-riżultati
            TEQ
            (ara r-rimarki)
            2,3,7,8-TCDD
            1
            1,2,3,7,8-PeCDD
            1
            1,2,3,4,7,8-HxCDD
            0,1
            1,2,3,6,7,8-HxCDD
            0,1
            1,2,3,7,8,9-HxCDD
            0,1
            1,2,3,4,6,7,8-HpCDD
            0,01
            OCDD
            0,0001
            2,3,7,8-TCDF
            0,1
            1,2,3,7,8-PeCDF
            0,05
            2,3,4,7,8-PeCDF
            0,5
            1,2,3,4,7,8-HxCDF
            0,1
            1,2,3,6,7,8-HxCDF
            0,1
            1,2,3,7,8,9-HxCDF
            0,1
            2,3,4,6,7,8-HxCDF
            0,1
            1,2,3,4,6,7,8-HpCDF
            0,01
            1,2,3,4,7,8,9-HpCDF
            0,01
            OCDF
            0,0001
            Total TEQ-PCDD/PCDF
            Il-limitu ta’ fuq
            Il-limitu nofsani
            Il-limitu t’isfel

         Test ta 'immaġni

            2
            Non-ortho PCBs (pg/g)
            Il-congeners tal-PCBs
            TEF
            LOQ
            L-irkupru (%)
            (ara r-rimarki)
            Ir-riżultati
            TEQ
            (ara r-rimarki)
            PCB-77
            0,0001
            PCB-81
            0,0001
            PCB-126
            0,1
            PCB-169
            0,01
            3
            Mono-ortho PCBs (pg/g)
            Il-congeners tal-PCBs
            TEF
            LOQ
            L-irkupru (%)
            (ara r-rimarki)
            Ir-riżultati
            TEQ
            (ara r-rimarki)
            PCB-105
            0,0001
            PCB-114
            0,0005
            PCB-118
            0,0001
            PCB-123
            0,0001
            PCB-156
            0,0005
            PCB-157
            0,0005
            PCB-167
            0,00001
            PCB-189
            0,0001
            Total TEQ-PCB
            Il-limitu ta’ fuq
            Il-limitu nofsani
            Il-limitu t’ isfel
            Il-PCBs li ma jixbhux lid-diossini
            4
            PCB-6 (μg/kg jew ppb)
            Il-congeners tal-PCBs
            LOQ
            Ir-riżultati
            Informazzjoni dwar:
            Il-metodu ta’ analiżi
            L-istatus ta’ akkreditazzjoni
            L-inċertezza (il-limitu tad-deċiżjoni jew l-intervall tal-kunfidenza)
            PCB-
            28
            PCB-
            52
            PCB-
            101
            PCB-
            138
            PCB-
            153
            PCB-
            180
            Total PCB-6
            —

         Test ta 'immaġni

            5
            PCBs oħra (μg/kg of ppb)
            Il-congeners tal-PCBs
            LOQ
            Ir-riżultati
            Informazzjoni dwar:
            Il-metodu ta’ analiżi
            L-istatus ta’ akkreditazzjoni
            L-inċertezza
            (Għandhom jiġu ddikjarati biss jekk ikunu differenti minn tal-PCB-6)
            PCB-
            PCB-
            PCB-
            PCB-
            PCB-
            PCB-
            PCB-
            PCB-
            PCB-
            PCB-
            PCB-
            PCB-
            PCB-
            PCB-
            PCB-
            PCB-
            PCB-
            PCB-
            PCB-
            PCB-
            PCB-
            PCB-
            PCB-
            PCB-